Асосий мақсад – одамларга осон бўлсин | huquqburch.uz\n2020 йилнинг 19 май куни Ўзбекистон Республикаси Президентининг «Давлат ҳуқуқий сиёсатини амалга оширишда адлия органлари ва муассасалари фаолиятини янада такомиллаштириш чора-тадбирлари тўғрисида»ги фармони қабул қилинди. Ушбу ҳужжат бир вақтнинг ўзида бир неча муҳим йўналишларни такомиллаштиришга қаратилган яхлит ва тизимли ҳужжат сифатида баҳоланди. Унда адлия органлари ва муассасаларини ривожлантириш концепцияси, уни амалга ошириш бўйича дастлабки «йўл харитаси», асосий мақсадга эришиш кўрсаткичлари, жавобгарлик ва санкция белгиловчи нормаларни қайта кўриб чиқиш, маъмурий ислоҳотларнинг самарадорлиги, мазкур масалаларни ҳал этиш учун Адлия вазирлигига юклатилган қўшимча вазифа ва ваколатлар ҳамда бошқа кўплаб масалалар ўз аксини топган.\nҚабул қилинган ҳужжат Маъмурий ислоҳотлар концепцияси ва Норма ижодкорлиги фаолиятини такомиллаштириш концепциялари доирасида амалга оширилаётган ислоҳотлар ва айни пайтгача давлат бошқаруви тизимининг самарадорлигини таъминлашга оид қабул қилинган ҳужжатларнинг мантиқий давоми ҳисобланди.\nМазкур ҳужжатда биринчи бор сифат кўрсаткичлари билан бир қаторда, сон кўрсаткичлари мақсадлар қаторидан жой олган. Буни ўзига хос ютуқ ва дадил қадамлардан бири сифатида баҳолаш мумкин.\nМазкур фармон билан 2020 йилда аниқ мақсадлар сифат кўрсаткичлари билан ҳамоҳанг равишда сон кўрсаткичлари орқали кўрсатилди ва қуйидагиларга эришилди:\nАдлия вазирлиги томонидан ишлаб чиқилаётган норматив-ҳуқуқий ҳужжатлар орасида тўғридан-тўғри амал қилувчи лойиҳалар улуши 20 фоизга етказилди;\nдавлат органларининг 10 та функциясини нодавлат секторга ўтказиш бўйича таклиф киритилди;\nэлектрон шаклда кўрсатиладиган давлат хизматлари улуши 12 фоизга кўпайди;\nДавлат хизматлари марказлари орқали кўрсатиладиган хизматлар сони 15 тага оширилди;\nхусусий нотариал идораларнинг улуши эса 95 фоизга етказилди.\nШунингдек, фармон билан идоравий норматив-ҳуқуқий ҳужжатлар лойиҳаларини ишлаб чиқиш, келишиш, қабул қилиш, ҳуқуқий экспертиза ва давлат рўйхатидан ўтказиш соҳасида бутунлай янги тартиб жорий этилди. Унга кўра, 2020 йил октябрдан бошлаб санаб ўтилган жараёнлар тўлиқ Норматив-ҳуқуқий ҳужжатлар лойиҳаларини ишлаб чиқиш ва келишишнинг ягона электрон тизими орқали амалга оширилмоқда.\nУшбу янгиликнинг алоҳида аҳамияти шундаки, лойиҳаларни қоғозда чоп этиш ва келишиб юриш амалиёти бутунлай бекор бўлди. Вазирлик ва бошқа давлат органлари ходимлари томонидан қўлларида ҳужжат лойиҳалари билан «идорама-идора юриш»га ҳам барҳам берилди. Бу янгилик давлат харажатларининг (қоғоз, принтер, электр энергияси ва бошқалар) сезиларли даражада иқтисод қилинишига олиб келди.\nАмалиётда қонун ижодкорлиги соҳасида тартиб-таомилларни бузиш ҳолатлари учраб туради. Бунинг олдини олиш борасида Адлия вазирлигига норма ижодкорлиги соҳасидаги фаолиятида қонун ҳужжатлари ва талабларни мунтазам бузаётган айбдор мансабдор шахсларни тегишли жавобгарликка тортиш бўйича Ўзбекистон Республикаси Президенти администрацияси ҳамда Вазирлар Маҳкамасига таклифлар киритиб бориш ваколати берилди. Бундан кўзланган асосий мақсад вазирлик ва идораларни «жазолаш» эмас, балки уларнинг масъулиятини жиддий оширишдир.\nШу билан бирга, Ўзбекистон Республикаси Президенти администрацияси ҳамда Вазирлар Маҳкамасига умумий тусдаги, ҳаракатсиз ва ҳуқуқни қўллаш амалиётига таъсир этмайдиган қонун ҳужжатларини бекор қилиш бўйича таклифларни киритиш вазифаси ҳам Адлия вазирлигига юклатилди.\nШу ўринда Наполеон I Бонапартнинг Франция Конституциясининг муаллифларига қилган қуйидаги мурожаати ёдга тушади: «Имкон қадар қисқа ва ноаниқ ёзинглар». Бундай ҳолатлар эса қонунларнинг турлича талқин қилинишига ёки уларнинг ишламасдан «ўлик» нормага айланиб қолишига олиб келиши мумкин.\nТан олиш керак, амалиётда қабул қилинган қонун ҳужжатлари ҳар доим ҳам тўғридан-тўғри ҳуқуқий муносабатларни тартибга солмайди. Шундай экан бундай ҳужжатларни қонунчилик базасида сақлаб туришдан ҳеч кимга наф тегмайди ва уларни бекор қилиш масаласи Адлия вазирлиги томонидан доимий ўрганилмоқда.\nФармон билан қонун ижодкорлиги учун концептуал ҳисобланадиган қоидалар ўрнатилди.\nхўжалик бошқаруви органлари ваколатига кирувчи масалалар ва корпоратив муносабатлар қонуности ҳужжатларини қабул қилиш ёки маъмурий усуллар орқали тартибга солишни тақиқлаш;\nжисмоний ва юридик шахслар учун жавобгарликни белгиловчи ҳуқуқий нормаларнинг фақатгина қонунлар билан ўрнатилишини белгилаш;\nидоравий нормативҳуқуқий ҳужжатларга қўшимча тўлов ва йиғимларни белгиловчи, ортиқча маъмурий ва бошқа чеклашларни назарда тутувчи, уларга асосланмаган харажатлар юзага келишига олиб келувчи, рухсат бериш хусусиятига эга бўлган ҳуқуқий нормаларни киритишга йўл қўймаслик;\nтехник жиҳатдан тартибга солувчи норматив ҳужжатларга ҳуқуқий нормалар киритишга йўл қўймаслик ва бошқалардир.\nШу ўринда мазкур қоидаларни узоқ муддатга сақлаб қолиш ва уларни қонун даражасигача кўтариш мақсадга мувофиқ. Умуман олганда, уларни «Норматив-ҳуқуқий\nҳужжатлар тўғрисида»ги қонунига киритиш таклиф этилади. Чунки қонунлар энг муҳим ва барқарор ижтимоий муносабатларни тартибга солувчи ҳужжат ҳисобланади. Бошқача айтганда, мазкур нормаларнинг узоқ муддатга амал қилишини таъминлаш муҳим ҳисобланади.\nҚабул қилинган ҳужжат чет давлатларнинг илғор тажрибаси ва андозалари билан ҳам «тўйинтирилган» эди. Жумладан, унда «Business Process Reengineering», «Patent Trolling», «Street law» каби ҳуқуқий атамалар ва инновацион йўналишлардан фойдаланилган. Фуқаролар учун долзарб бўлган ва хорижий давлатларда тобора оммалашиб бораётган «Street law» дастури бўйича Адлия вазирлиги томонидан Тошкент давлат юридик университети билан тизимли ишлар амалга оширилмоқда.\nМазкур дастур доирасида энг замонавий ва самарали ҳуқуқий тарғибот усулларидан фойдаланган ҳолда аҳолининг турли ижтимоий қатламлари (айниқса, ҳимояга муҳтож бўлган) орасида ҳуқуқий онг ва ҳуқуқий маданиятни юксалтириш бўйича аниқ мақсадга йўналтирилган ишлар олиб борилмоқда.\nУмуман олганда, ҳозирча бу жараён юртимизда ўз ҳолича ривожланмоқда. Жумладан, дастлабки ҳуқуқий билим мавжуд бўлмагани ҳолда, никоҳдан ажрашган аёл алимент ундириш бўйича, эр эса боланинг яшаш жойини белгилаш тўғрисидаги ариза билан судга мурожаат қилиш орқали билим ва кўникмаларга эга бўлишмоқда. Ҳар бир инсон ўзи учун зарур ва тегишли бўлган базавий минимал ҳуқуқий билимларга эга бўлиши зарур. Бошқача айтганда, фуқаро савдо дўконида унга яроқлилик муддати ўтиб кетган маҳсулот сотилганда, қаерга мурожаат қилиши, унда қандай ҳуқуқлар вужудга келиши (товарни қайтариб бериш, бошқасига алмаштириш, моддий ва маънавий зарарни ундириш тартиби ва ҳоказо) ва бу ҳуқуқларни қандай амалга ошириши мумкинлиги тўғрисида аниқ маълумотга эга бўлиши даркор. Айнан мана шундай маълумотларни етказиш билан «Street law» дастури шуғулланади.\nАслида бундай тарзда фуқароларнинг ҳуқуқий онги ва маданиятини ошириш ўз мевасини бермоқда. Масалан, буни ҳар бир фуқаронинг сотилган маҳсулот учун чекни талаб қилиши мисолида кўриш мумкин. Фуқаролар ўзларига берилган чек ҳақиқатан ҳам тўланган сумма «хуфиёна» иқтисодиёт секторига эмас, балки давлат томонидан қайд этилиши ва оқибатда солиқлар Давлат бюджетига тушиши, унинг ҳисобидан эса қарияларга пенсия ва нафақалар тўланиши, ижтимоий ҳимояга муҳтож аҳолига ёрдам кўрсатилиши, ижтимоий аҳамиятга молик бино ва йўллар қурилиши, бошқа инфратузилмалар ривожланишига сарфланишини билишлари ҳуқуқий тарғиботнинг энг муҳим жиҳатларидан бири ҳисобланади.\nТаъкидлаш жоизки, фармонда 2024 йилгача адлия органлари ва муассасаларини ривожлантиришнинг аниқ мақсадли кўрсаткичлари белгиланган. Хусусан, 2021 йилда Ўзбекистон Республикаси Қонун ҳужжатлари маълумотлари миллий базаси (www.lex.uz) орқали норматив-ҳуқуқий ҳужжатлар матни билан танишиш кўлами 1,5 миллион кишигача оширилади. Давлат органлари, шу жумладан, уларнинг ҳудудий бўлинмалари фаолиятини ўрганишлар сони 7 тагача, шу йўналишдаги таҳлилий маълумотномалар сони 8 тагача етказилади, давлат хизматларидан фойдаланувчилар сонини 15 миллион нафаргача ошириш режалаштирилган.\nУмуман олганда, ҳужжат доирасида 2021 йилда жами 46 та йўналиш бўйича аниқ мақсадли ва сон кўрсаткичларига эга бўлган чора-тадбирлар амалга оширилади.\nМухтасар айтганда, фармоннинг квинтэссенцияси қуйидагилардан иборат:\nодамлар ҳаётини осонлаштириш, уларнинг кундалик ижтимоий-ҳуқуқий ва маданий эҳтиёжларини инновацион усуллар орқали қондириш;\nжамиятда қонун устуворлигини ўрнатиш, демократик ҳуқуқий давлат барпо этишни давом эттириш ва коррупциянинг олдини олиш.\nБуюк мутафаккир ва файласуф Абу Али ибн Сино жамият кишиларнинг ўзаро келишуви асосида қабул қилинадиган адолатли қонунлар ёрдамида бошқарилиши лозим деб ҳисоблаган. Жамиятнинг барча аъзолари бу қонунларга итоат этишлари керак, қонунни бузиш, унга бўйсунмаслик ва адолатсизлик ҳолатлари жазоланмоғи лозим. Ўйлаймизки, мазкур ҳужжат айнан мана шу эзгу мақсадларга эришишда салмоқли ҳисса қўшади.\nЎзбекистон Республикаси Адлия вазирлиги масъул ходими


АҚШ махсус прокурори Оқ уйдан Флинн ҳақидаги ҳужжатларни талаб қилди\n11:13 / 05.08.2017\nАҚШнинг Россия иши бўйича махсус прокурори Роберт Мюллер Оқ уйдан миллий хавфсизлик бўйича собиқ маслаҳатчи Майкл Флиннга доир ҳужжатларни талаб қилди. Бу ҳақда The New York Times ўз манбаларига асосланган ҳолда ёзмоқда.\nГазетанинг қайд этишича, гарчи Мюллернинг сўрови норасман амалга оширилган бўлса-да, бу биринчи шундай ҳолатдир. Яъни Мюллер Россиянинг Америкадаги сайловларга аралашуви юзасидан олиб бораётган суриштирув ишида биринчи марта Оқ уйдан аниқ бир ходимига доир ҳужжатларни сўради.\nБундан ташқари, Мюллер бир неча гувоҳларни ҳам сўроқ қилиб, Туркия ҳукумати президентлик кампаниясининг сўнгги ойларида Флиннга пул бергани ҳақида сўраган.\nАввалроқ, Мюллер Россия бўйича тергов ишларини олиб бориш учун катта ҳакамлар ҳайъатини чақирган эди.\nРоссия Оқ уй Майкл Флинн Роберт Мюллер


Meizu’нинг ҳали расман тақдим этилмаган янги туркум смартфонлари дўконларга аллақачон етиб борган! - Terabayt.Uz\nMeizu’нинг ҳали расман тақдим этилмаган янги туркум смартфонлари дўконларга аллақачон етиб борган!\nХитойнинг таниқли смартфонсозларидан ҳисобланган Meizu компанияси яқинда ўзининг юбилей смартфонлари туркумини намойиш этганди. Шунингдек, унинг кейинги – Meizu 16 флагманлари ҳам тақдимотга тайёр бўлиб қолган.\nЎҚИНГ: Meizu’нинг навбатдаги флагмани сурати интернетга чиқди\nБулардан ташқари, ушбу ишлаб чиқарувчи M туркумидаги смартфонларининг саккизинчи авлодини тайёрлаб улгурибди. Компаниянинг Испаниядаги бўлими ўзининг Twitter-аккаунти орқали хабар беришича, уларнинг офисига аллақачон Meizu M8 туркуми моделлари етиб борган. Афсуски, ушбу твит тезда ўчирилган, аммо унинг скриншоти интернетда тарқалиб улгурган:\nКузатувчиларнинг фикрича, ушбу туркумга Blue Charm туркумига мансуб қурилмалар – Meizu M8 Note, M8, M8s, M8c ҳамда M8c Lite моделлари киради.\nШунингдек, Испаниядаги офис вакиллари ўзларига смартфонларнинг қанақа партияси (сотиш учунми ёки синов моделларими) етиб келганини ҳам маълум қилишмаган. Аммо улар мазкур моделлар яқин орада савдога чиқарилишини айтишган.\nБалки, яқиндан бери ўзимизда ҳам расмий кафолат билан сотила бошлаган ушбу бренднинг янги смартфонлари тез орада расман тақдим этилар.


чекмади, дейсиз. Келинг, улар содир этган жиноятларни бирма-бир, суд мажлисида ўз исботини топган мисоллар ёрдамида баён қилишга ўтсак... Куз ... кунларнинг бирида жиноятчиларнинг барча қилмишлари фош этилди. суд мажлисида судланувчи, жабирланувчи ва гувоҳларнинг кўрсатмаларини тингар ...\nРеспубликаси суди собиқ президент Ли Мён Бакни 17 йилга озодликдан маҳрум этди. Бу ҳақда ТАСС хабар бермоқда. Ли Мён Бак коррупцияга оид жиноятлар ва ўз ...\nГ.Ш.дан (аёл) сўраш керак. Чунки, у шу чоққача нақ олти марта судланди ва ҳар гал бир хил жиноят - фирибгарлик билан жавобгарлик тортилган. ...\n«Ҳамроқулов иши»га оид очиқ суд мажлисига журналист киритилмади\nшов-шувли жиноят иши очиқ суд мажлисида кўриб чиқила бошланди. Мазкур иш оғир ёки ўта оғир жиноятлар туркумига кирмайди. Унинг шов-шувга сабаб бўлгани - Андижон шаҳар ... қизиқиши катта эди. Куни кеча мазкур жиноят иши бўйича суд муҳокамаси бошланди. Бироқ жиноят ишлари бўйича Марҳамат туман судида ...\nНовокузнецк шаҳрида 15 йилга озодликдан маҳрум этилган судланувчи суд залидан қочиб кетди. 29 январь куни соат 17:00 (Москва вақти билан соат 13:00) атрофида судланувчи Андрей Фёдоров Новокузнецкдаги ... атрофида судланувчи Андрей Фёдоров Новокузнецкдаги Кузнецкий туман суди биносидан қочиб кетган. У конвоирни уриб йиқитиб, номаълум йўналишда ...\nшерикларига нисбатан ўтган йили жиноят ишлари бўйича Тошкент вилоят суди ҳукм чиқарган эди. Унга кўра, Аҳмаджон Турсунбоевга 13 йил озодликдан ... ҳали совуб улгурмай, А. Турсунбоев ва бошқаларга нисбатан навбатдаги суд жараёни ўтказилиб, навбатдаги ҳукм ҳам чиқарилганди. Ўзбекистон Республикаси ...\nМақсад брифингми ёки «ойнаи жаҳон»да кўриниш? Совуқ студиядан қайноқ репортаж\nҳақида тўхталсак. Андижон вилояти телерадиокомпаниясида вилоятдаги судларнинг 2019 йилдаги фаолияти юзасидан брифинг ташкил этилди. Айтиш ... ташкил этилди. Айтиш мумкинки, тадбирда тўрт йўналиш бўйича вилоят судлари раисларининг шахсан иштироки сабаб маърузаларда атрофлича, қиёсий ...\nишлари бўйича Тошкент вилоят судида «HUMAN» хусусий бандлик агентлиги» МЧЖ раҳбари Шохнур Файзуллаевга (1992 йилда Қашқадарё вилоятида туғилган, миллати — ўзбек, Ўзбекистон ... Ўзбекистон Республикаси фуқароси, маълумоти — олий, оилали, муқаддам судланмаган) оид жиноят иши кўриб чиқилаётгандан кўпларнинг хабари бор. Ўзбекистон ...\nқилаётган «қилиқ»лари фош бўлди. Жиноят ишлари бўйича Гурлан туман судининг «Xabar.uz» мухбирига маълум қилишича, Каримбой И.нинг иши кўриб ...\nРеспубликаси Олий суди 2019 йил мобайнида фуқаролик ишлари бўйича судлар томонидан кўриб чиқилган бўйича ахборот берди. Олий маҳкама матбуот хизмати раҳбари Азиз ... «Xabar.uz»га маълум қилишича, ўтган йили фуқаролик ишлари бўйича судларда жами 188 282 та иш кўриб чиқилди. Мазкур рақам 2018 йилга таққослаганда ...


Карантин қоидаларига амал қилмасдан ҳуқуқ-тартибот ходимига қаршилик кўрсатган фуқарога жиноят иши қўзғатилди - Халқ сўзи\nКарантин қоидаларига амал қилмасдан ҳуқуқ-тартибот ходимига қаршилик кўрсатган фуқарога жиноят иши қўзғатилди\n11:17 02 Ноябрь 2020 Жамият\nДунёда коронавирус билан боғлиқ вазият мураккаблигича қолмоқда.\nЎзбекистонда 2020 йил 15 августдан карантин чекловлари юмшатилди. Бироқ жамоат жойларида ижтимоий масофа (2 метр) сақлаш, тиббий ниқобда бўлиш талаби ҳам бошқа қатор талаблар билан бирга сақланиб қолган.\nОммавий ахборот воситалари ва ижтимоий тармоқларда тушунтириш ишлари олиб борилишига қарамай, жойларда карантин қоидалари бузилаётган ҳолатлар ҳамон кузатилмоқда.\nЖумладан, 2020 йил 30 октябрь куни соат 23:00да Чирчиқ шаҳри, Алишер Навоий кўчасида Миллий гвардия ҳамда ИИБ ходимлари тунги хизмат вақтида маст ҳолатда, карантин қоидаларини бузиб тиббий ниқобсиз турган фуқаро Н.С.га дуч келган.\nХодимлар қонунбузар фуқарога карантин талабларини эслатиб танбеҳ беришганида Н.С. фаол қаршилик кўрсатган ҳолда ўнг тирсаги билан ИИБ ходими С.А.нинг юз қисмига бир марта уриб тан жароҳати етказиб, хизмат вазифасини бажаришга тўсқинлик қилган.\n31 октябрь куни шаҳар прокуратураси томонидан фуқаро Н.С.га нисбатан ЖКнинг 219-моддаси 2-қисми билан жиноят иши қўзғатилган. Бу ҳақда Бош прокуратура ахборот хизмати хабар берди.\n"Ҳурматли фуқаролар, барчангиздан карантин қоидаларига амал қилган ҳолда ўзингиз ва оила аъзоларингизни хавф остига қўймасликни сўраб қоламиз!" дейилади хабарда.


Кенияда жангарилар ҳужуми ҳақидаги ёлғон сигнал туфайли 38 талаба жароҳатланди\n23:28 / 25.03.2016\nКенияда жангарилар ҳужуми ҳақидаги ёлғон сигнал оқибатида юзага келган саросима вақтида камида 38 талаба жароҳатланди. Бу ҳақда 25 мартда Associated Press ахборот агентлиги маълум қилди.\nУшбу нохуш воқеа мамлакат пойтахти Найроби яқинидаги университетда юз берди. Талабалар ўз курсдошларининг ҳайқириғини эшитишгач, университетга жангарилар ҳужум қилди, деб ўйлашган. Шу сабабли бинода тиқилинч юзага келган, кўплаб талабалар юқори қаватлар деразаларидан пастга сакрай бошлашган.\n2015 йил апрелда "Аш-Шабоб" жангарилари мамлакатнинг шимолида жойлашган Гарисса шаҳридаги университет ётоқхонасига ҳужум қилгани оқибатида 147 киши ҳалок бўлиб, 79 киши яраланганди. Махсус кучлар гаровга олинган 587 талабани озод қилишга муваффақ бўлган. Ҳужумни уюштирган барча 4 нафар жангари йўқ қилинганди.\n"Аш-Шабоб" террорчилик гуруҳи шариат қонунлари билан яшовчи жамиятни яратишни ўз олдига мақсад қилиб қўйган.


Жаҳонотин Увайсий (1779-1845) — www.ziyouz.uz\nБош саҳифа Ўзбек шеъриятиЎзбек мумтоз шеъриятиЖаҳонотин Увайсий (1779-1845)\nУвайсий (тахаллуси; исми Жаҳон) (1779 — Марғилон —1845) — шоира, маърифатпарвар. Увайсий оилада хат-саводини чиқариб, аввал халфа, сўнгра онасининг ёнида мактабдорлик қилган. Акаси Охунжон ҳофиздан шеърият илмини ўрганган, тез орада шоира, отин сифатида танилган. У, айниқса, арузни, муаммо (шеърда фикрни яшириб ифодалаш) санъатини мукаммал эгаллаган. Қўқон адабий муҳити билан яқинлашиб, мушоираларда қатнашган. Саройда Нодира ва бошқа хотин-қизларга шеърият илмидан дарс бериб, устозлик қилган.\nДилшод отиннинг маълумот беришича, Увайсий Нодира билан Конибодом, Хўжанд, Ўратепа, Тошкент, Андижон каби шаҳарларга борган. 1842 йилда Бухоро амири Насруллахон Қўқонни эгаллагач, Марғилонга қайтиб, умрининг охиригача шу ерда яшаган.\nУвайсий 4 девон тузганлиги маълум. Лекин бу девонларнинг асл қўлёзмалари топилмаган. Увайсий мумтоз ўзбек шеъриятининг барча жанрларида ижод қилган. Навоий, Фузулий ва бошқанинг асарларига мухаммаслар боғлаган. Шоиранинг адабий меросида 269 ғазал, 29 мухаммас, 55 мусаддас, 1 мурабба, чистон, 3 достон, тугалланмаган бир манзума бор. Ижодининг ғоявий мавзу доираси теран ва кўп қиррали.\nШоира адабиётда тараққийпарвар намояндаларнинг қарашлари асосида майдонга келган инсон тақдири, шахс эрки ва маърифатпарварлик ғояларида латиф ва дилкаш асарлар яратган, асарларида инсонни эъзозлаш, одамларни табиат ва хает ноз-неъматларидан баҳраманд бўлишга ундаш, дўстлик, вафо ва садоқат ҳақидаги улуғвор ниятларини Қуръон оятлари, ҳадислар ва тасаввуфий талқинлар билан асослаган ҳолда ижодий баркамолликка эришган. Унинг шеърларида тариқатнинг талаб ва қоидаларига тааллукли бўлган талқинлар кўп учрайди:\nФано мардумларини сирридин ҳеч кимса йўқ огоҳ,\nҚабиҳ гуфтор мардумдин кўнгул доғ ўлди, доғ ўлди.\nУвайсий ўз асарларида юксак одамийликни, шу одамийликни қалб тўрида авайловчи вафодор ёрни улуғлайди, уни Қуёш билан қиёс қилади. Қуёш ҳар тонг уфқдан бош кўтариб, ўзининг оташин нури билан оламга, одамларга ўз меҳр ва шафқатини сочади. Шоира ёр ва офтоб ташбиҳларидан қаршилантириш санъати орқали энг гўзал туйғулар силсиласини яратади. Унинг лирик қаҳрамони мушоҳадакор донишманд, вафоли ошиқ.\nУнинг анор ҳақидаги машҳур чистони ўзининг муҳим мазмуни ва юксак бадиийлиги билан шоира ижодининг ёрқин бир саҳифаси сифатида кўзга ташланади:\nБу на гумбаздур, эшиги, туйнугидин йўқ нишон,\nНеча гулгун пок қизлар манзил айлабдур макон?\nТуйнугин очиб, аларнинг ҳолидан олсам хабар,\nЮзларида парда тортуғлиқ турурлар, бағри қон.\nУвайсий хаётлик давридаёқ нафис лирикаси билан машҳур бўлган ва замондошларининг эътиборини қозонган. Лирик шеърларидан ташқари, унинг «Шаҳзода Ҳасан», «Шаҳзода Ҳусан» каби лироэпик асарлари ва «Воқеоти Муҳаммад Алихон» каби тарихий достонлари мавжуд. Шоиранинг лироэпик достонлари ислом тарихи билан боғлиқ воқеалар асосида яратилган.\nУвайсий асарлари ўзининг латиф мазмуни ва дилкаш бадиийлиги билан халқ оммаси орасида кенг ёйилган, ҳофизлар, хонандалар томонидан мақом ва халқ оҳанглари йўлида куйланиб келинади. Унинг хаттотлар томонидан кўчирилган 3 нусха қўлёзма девони Ўзбекистон Фанлар академияси Беруний номидаги Шарқшунослик институти ва Андижон университети кутубхонасида сақланади.\nМеҳнату аламларга мубтало Увайсийман,\nҚайда дард эли бўлса, ошно Увайсийман,\nИстадим бу оламни, топмадим вафо аҳлин,\nБарчадин юмуб кўзни муддао Увайсийман.\nУз дилинг тааллуқдин, банд қил худо сори,\nТо дегил кеча-кундуз: “Мосиво Увайсийман!”\nКечалар фиғонимдин тинмади кавокиблар,\nАрз то само узра можаро Увайсийман.\nТо кўриб хароботин таъна этма, эй зоҳид,\nБир нафас эмас холи иқтидо Увайсийман.\nФақр боргоҳига қўйса гар қадам ҳар ким,\nБош агар керак бўлса, жонфидо Увайсийман.\nВайсий бериёзат деб саҳл тутма, эй ориф,\nИшқ аро ниҳон дарди бедаво Увайсийман.\nКЎНГУЛ ДОҒ ЎЛДИ…\nЗамона кулфатидин бу кўнгул доғ ўлди, доғ ўлди,\nБу чархи бемурувватдин кўнгул доғ ўлди, доғ ўлди.\nЖароҳат бўлди бағрим тиғИ бедоди рақиблардин,\nБу кўтоҳфаҳм мардумдин кўнгул доғ ўлди, доғ ўлди.\nБу гулзори фано ичра маҳали бехалал йўқтур,\nҲамеша захми хородин кўнгул доғ ўлди, доғ ўлди.\nФано мардумларини сирридин ҳеч кимса йўқ огаҳ,\nҚабиҳгуфтор мардумдин кўнгул доғ ўлди, доғ ўлди.\nКўнгул қони фароғИ дийдадин бир лаҳза банд ўлмас,\nВужудим изтироб айлаб кўнгул доғ ўлди, доғ ўлди.\nТурубдур бағрим ичра қон мисоли ғунча, найларман,\nОчилмай гулсифат ушбу кўнгул доғ ўлди, доғ ўлди.\nСўзимдин хотиринг узра гумоне ўзга еткурма\nКи, изҳор айламай найлай, кўнгул доғ ўлду, доғ ўлду.\nМен расвойи оламдин мабодо эътироз этма,\nТакаллум бирла шод айла, кўнгул доғ ўлди, доғ ўлди.\nКўнгулни оташин бежо қилибдур нутқи гуфтори,\nҚаю боғ андалибидин кўнгул доғ ўлди, доғ ўлди.\nБу сўзни айлади барпо ажаб густоҳлик бирла,\nМалоли хотир ўлғайму, кўнгул доғ ўлди, доғ ўлди.\nАжаб ашъори мавзун боғлади Вайсий ҳасаддинким,\nУмархон зуфунунеким, кўнгул доғ ўлди, доғ ўлди.\nБугун, эй дўстлар, фарзанди жононимни соғиндим,\nГадо бўлсам, не айб, ул шоҳи давронимни соғиндим.\nМусофирман, ғарибман, бекасу ҳам бенаводурман,\nВужудим дарда тўлди, эмди дармонимни соғиндим.\nТилимнинг зикрию кўнглимни фикри, яхши фарзандим,\nАзизим, ёлғузим, давлатли султонимни соғиндим.\nКеча-кундуз йўлиға мунтазирдурман, тикарман кўз,\nКелиб ҳолим сўрубон кетса, меҳмонимни соғиндим.\nНасибин узмади тангрим, иложин топмағай келса,\nОнам деб бўлғуси бағри қизил, қонимни соғиндим.\nҚоронғу бўлди олам кўзима ушбу жудоликдин,\nКўзу кўнглум зиёси, моҳи тобонимни соғиндим.\nМени бекас Увайсий йиғлағайман рўзи шаб тинмай,\nУйимнинг зийнати, кўз равшани, хонимни соғиндим.\nКелибман даргаҳингга, шоҳи хўбоним, қабул эткил,\nБағир қоним била бул чашми гирёним қабул эткил.\nУмид айлаб талаб олмоққа кирдим роҳи покингга,\nЙўлингда айлаган фарёду афғоним қабул эткил.\nТушубдур бошима савдойи ишқинг, эй шаҳаншоҳим,\nАлам бозорида бул дарди пинҳоним қабул эткил.\nЎтубдур гавҳари ноёби умрим токи ғафлатда,\nТазарруъ зор илан қилғон пушаймоним қабул эткил.\nТегибдур новакингдин неча ўқ жисмим аро пинҳон,\nШаҳиди ишқ ўлмоққа оқан қоним қабул эткил.\nУвайсий гарчи ноқобил, келибдур остонингға,\nФиғону оҳи сўзонини, султоним, қабул эткил.\nЧИҚИБ ИШҚ ЎТИ…\nЧиқиб ишқ ўти кўксим чокидин, бошимдин ошибдур,\nҚуруқ шохеки, гўё ўз ичидин ўт тутошибдур.\nКўзинг жон лабга еткурди, лабинг жон қўшти жонимға,\nБу икки дўстлар ул жони маҳзуним талошибдур.\nАзал кунда асар этганди сирри май қулоғимға,\nБугун, ваҳ, дил булоғи жўш урмоқлиқда тошибдур.\nВисолинг орзуси шиддати ҳижронни йиқмоқда,\nБу икки паҳлавон майдони дил узра курошибдур.\nУвайсий, олма бошинг зикру фикри ёр ёдидин,\nСулуки ишқ аро бе ёди ҳақ йўлдин одошибдур.\nЭй гул, жигарим қони узорингға муносиб,\nЮз порали кўксум дағи хорингға муносиб.\nСарф айлама ҳар бехабара лаъли қадисинг,\nТо қаҳру ғазаб мени зорингға муносиб.\nТун соғарида шарбати бедорлиғ ичсанг,\nМастоналиғ ул чашми хуморингға муносиб.\nТо қилди муаттар хати райҳони саҳаргоҳ,\nХушҳоллигим ҳусни баҳорингға муносиб.\nМанъ этма тараҳҳум этибон, ёр, йўлунгдин,\nАшким йўл аро манъи ғуворингға муносиб.\nДил манзарини пок этибон мунтазир ўлдум,\nБўлғойму экин табъи гулзорингға муносиб?\nРашк оташини, Вайсий, бугун айла мукаррар,\nЮз сен каби девона нигорингға муносиб.\nБўлмасайди то паришонлиғда зебо кокулинг,\nҚилмағайдим шона чоғида тамошо кокулинг.\nЎрмасам эрдим олиб илгимга ул машшотни,\nҚилмағай эрди мени оламга расво кокулинг.\nЁ харидор ўлмасам эрдим жунун бозорида,\nСолмағайди бошима юз рангли савдо кокулинг.\nҲухни рухсоринг тўё кўрган эдим қадр туни,\nҚилмасайди юзларинг устида ғавғо кокулинг.\nҚолмағайдим норасолар таънайи пинҳониға,\nЭтмасайди сиррими элга ҳувайдо кокулинг.\nҚўнмасайди моҳ рухсорингға кўнглумнинг қуши,\nТушмагайди тори то бўйнумга ялдо кокулинг.\nОсмасайдинг жон олур вақтинда зулфинг дор этиб,\nБўлмағайди мунча Вайсийга мужалло кокулинг.\nУл на гумбаздур: эшиги, туйнугидин йўқ нишон,\nНеча гулгунпўш қизлар манзил айлабдур макон.\nСиндуруб гумбазни, қизлар ҳолидин олсам хабар,\nЮзларида парда тортиғлиқ, турарлар бағри қон.\nБир пари пайкар суманбар ёра ошиқ бўлмишам,\nЛаъли дилкаш, сўзи хуш дилдора ошиқ бўлмишам.\nМадди оҳим кўкдадур, соруғ юзумда ашки ол,\nУл қадди раъно, юзи гулнора ошиқ бўлмишам.\nҚилм гулқандинг ила заъфим иложин, э ҳаким,\nменки, гулбарги шакар гуфтора ошиқ бўлмишам.\nНолау афғон эртарман қумридек булбул каби,\nНа ушунким, сарвигулрухсора ошиқ бўлмишам\nЛабларингдин то кўриншим хуш-хуш инжу тишларинг,\nЛаъли бирла ул дури шаҳвора ошиқ бўлмишам.\nДўстлар кўнглум олон зулфи мусулмонкуш эрур,\nКофиредур, кокули зуннора ошиқ бўлмишам.\nЎзни қутқармоқ учун елдим-югурдим ҳар сари,\nОҳ вовайлоки, бора-бора ошиқ бўлмишам.\nМанзилу кўю, алойиқ бандидин озодман\nТо тариқи `ҳожаи Аҳрора ошиқ бўлмишам.\nБаски, саргардон, қуюн янглиғ югурмакдур ишим,\nИшқ водисига ман овора ошиқ бўлмишам.\nВайсийдин хуш истамаклик йўқ муносиб не учун?\nБир пари пайкар суманбар ёра ошиқ бўлмишам.\n← Аввалги Аввалги Бобораҳим Машраб (1640-1711)\nКейинги → Кейинги: Муҳаммадризо Огаҳий (1809-1894)


«Мувад-видео» раҳбарига нисбатан чиқарилган ҳукм бекор...\n28.06.2019 16:13 0 4428\n«Мувад-видео» студияси раҳбари Абдушукур Исломовга нисбатан чиқарилган ҳукм куни кеча Ўзбекистон Республикаси Олий суди томонидан бекор қилинди. Жиноят иши энди Тошкент шаҳар судида яна бошқатдан кўриб чиқилади. «Яна» дейилаётганининг сабабики, мазкур жиноят иши бўйича чиқарилган ҳукм биринчи марта бекор бўлаётгани йўқ.\nГулнора Каримова «командаси» билан «йўллари кесишгани» сабаб 2013 йилда бор-бурди мусодара қилинган ҳолда 12 йилга озодликдан маҳрум этилган Абдушукур Исломов ва унинг икки акасига нисбатан чиқарилган ҳукм 2016 йилнинг кузида Олий суд томонидан бекор қилинганди. Қайта ўтказилган суд жараёнида дастлабки терговда қўйилган «шода-шода» айбловлар анча енгиллатилган бўлса-да, амалда ҳеч нима ўзгармаганди. Яъники, «алихўжа-хўжаали...» Ўта-ўта баҳсли айбловлар билан жавобгарликка тортилиб, том маънода кўчада қолдирилган Исломовларнинг кейинги икки йилда бош урмаган даргоҳи қолмади, ҳисоб.\nНиҳоят, Ўзбекистон Республикаси Олий судининг жиноят ишлари бўйича судлов ҳайъати «Исломовлар иши»ни жиддий равишда тафтиш қилиб, хулосага келди: чиқарилган суд актларида камчиликлар етарли, баҳсли ҳолатлар кўп, уларга фақат суд тергови йўли билангина узил-кесил аниқлик киритиш мумкин, баски, ҳукм бекор қилиниб, «дело» жиноят ишлари бўйича Тошкент шаҳар судига юборилсин.\nШундай қилиб, ака-ука Исломовларга нисбатан чиқарилган айблов ҳукми иккинчи марта бекор қилинмоқда.\nЯнги таркибдаги судлов ҳайъати мазкур жиноят иши бўйича қандай тўхтамга келади — бу энди яқин келажакдаги иш.\nЭслатиб ўтамиз, Абдушукур Исломовнинг бошига тушган кўргуликлар ҳақида қатор электрон нашрларда, жумладан, «Xabar.uz»да ҳам «Сеними, шошмай тур?!» сарлавҳали танқидий-таҳлилий мақола эълон қилинганди.\nҳукм Олий суд Мувад-видео\nҲуқуқ 24/12, 12:28


Қирғизистон кўкбўри-кўпкари бўйича Ўзбекистонда ўтадиган жаҳон чемпионатида иштирок этишдан бош тортди\nКўкбўри бўйича Қирғизистон терма жамоаси.\nҚирғизистоннинг Кўкбўри бўйича терма жамоаси жорий йилда Ўзбекистонда ўтадиган жаҳон чемпионатида иштирок этишдан бош тортди.\nҚирғизистон Кўкбўри федерациясининг 27 сентябрда билдиришича, бунга ўйин қоидалари ўзгартириб юборилгани сабаб бўлган.\n“Мусобақа шартлари бизга мутлақо ёқмади, негаки бу кўкбўри қоидалари эмас, балки кўпкари қоидаларидир. Биз бундай қоида асосида ўйнамаймиз, биз бу қоидаларга қарши бир неча марта норозилик билдирганмиз”, дейилади федерация баёнотида.\nКўкбўри - Кўпкари бўйича жаҳон чемпионати Тошкентда ноябрь ойида ўтказилиши тўғрисида йил бошида эълон қилинган эди. Шундан сўнг мусобақаларни ўтказиш тартиб-қоидалари бўйича баҳс-мунозаралар бошланиб кетган. Жумладан, Қирғизистон жаҳон чемпионати тойқозон усулида ўтказилишини талаб қилмоқда.\nБироқ 2019 йилнинг февралида Кўпкари халқаро ассоциацияси Астанада бўлиб ўтган қурултойида мусобақаларни тойқозонсиз ўтказиш бўйича қарор қабул қилган.\nБу қурултойда Қозоғистон, Ўзбекистон, Тожикистон, Монголия, Туркия, Венгрия, Хитой, Россия ва Афғонистон вакиллари иштирок этган. Қирғизистон қурултойда қатнашишдан бош тортган.\nТойқозон баланд ва катта қозон бўлиб, чавандозлар бу қозонга ўлжасини солган тақдирдагина, команда бир очкога эга бўлади.\nКўпкари халқаро ассоциацияси қурултойида тойқозонлар ўрнига ерга чизилган айланалардан фойдаланиш бўйича қарор қабул қилинган.


"Хотира ва Қадрлаш" куни байрами муборак! - "Насаф" ФК расмий веб-сайти\n09 May 2019 Янгиликлар, "Насаф"га оид асосий хабарлар\n"Хотира ва Қадрлаш" куни байрами муборак!\nБугун мамлакатимиз аҳли яна бир байрамни кенг нишонламоқда. Юртимизда кенг нишонланаётган 9 май - "Хотира ва Қадрлаш" куни муносабати билан "Насаф" футбол клуби юртимиз тинчлиги ва унинг тараққиётига ҳисса қўшган ва амалга оширган ишлари учун уруш ва меҳнат фахрийларига ўз ташаккурини билдиради.\nВатан сарҳадларини муносиб ҳимоя этган, унинг гуллаб яшнаши йўлида жонларини фидо этган юртдошларимизга узоқ умр, мустаҳкам саломатлик тилаймиз. Осмонимиз ҳамиша мусаффо, юртимиз тинч бўлсин. Байрам муборак, азиз юртдошлар!


ЖЧ–2018 саралаши: Хитой – Ўзбекистон учрашуви превьюси\n31.08.2017 08:21 | Терма жамоалар\nХитой – Ўзбекистон учрашуви бугун, 31 август куни Ухань шаҳридаги Wuhan Sports Center стадионида бўлиб ўтади. Беллашув Тошкент вақти билан 17:00 да старт олади. “Спорт ТВ” телеканали ушбу ўйинни жонли эфирда узатишни режалаштирган.\nЖамоалар шу кунгача 11 марта ўзаро тўқнаш келган. 6 учрашувда Ўзбекистон, 4 ўйинда Хитой ғалаба қозонган бўлса, 1 қарама-қаршиликда ғолиб номи аниқланмаган. ЖЧ–2018 саралаш босқичи биринчи даврасида Самвел Бабаян шогирдлари Хитойни 2:0 ҳисобида мағлубиятга учратган эди.\nҚуйида жамоалар ўртасидаги сўнгги 5 ўйинда қайд этилган натижалар билан танишинг.\n16.01.2011 Хитой – Ўзбекистон 2:2 | Осиё Кубоги, гуруҳ босқичи\n05.06.2011 Хитой – Ўзбекистон 1:0 | Ўртоқлик учрашуви\n06.06.2013 Хитой – Ўзбекистон 1:2 | Ўртоқлик учрашуви\n14.01.2015 Хитой – Ўзбекистон 2:1 | Осиё Кубоги, гуруҳ босқичи\n11.10.2016 Ўзбекистон – Хитой 2:0 | ЖЧ–2018 саралаши\nБўлажак ўйинга тайёргарлик\nЎзбекистон миллий терма жамоаси ЖЧ–2018 саралаш босқичи охирги икки баҳси олдидан Тошкентда Қирғизистон термасига қарши назорат ўйини ўтказиб, 5:0 ҳисобида ғалаба қозонди.\nБош мураббий ихтиёридаги барча футболчилар имкониятини синовдан ўтказиб, Хитойга 24 футболчидан иборат таркибни танлаб олди.\nЎзбекистон термаси мазкур ўйинга деярли йўқотишларсиз келди. Таркибдаги барча футболчилар соғлом. Эронга қарши ўйинда жароҳат олган Станислав Андреев ҳамон тикланиш жараёнини ўтказмоқда. Клубдаги жароҳати туфайли терма жамоанинг Сурия, Қатар ва Эронга қарши ўйинларини қўйиб юборган Виталий Денисов ҳам термага қайтган. Эрон билан ўйинга туша олмаган Марат Бикмаев ва Ислом Тўхтахўжаев ҳам бўлажак ўйинга чақирув олган. Ўзбекистон термаси Хитойга 24 футболчи билан йўл олган. Сариқ карточкалари тўпланиб қолганлиги боис бўлажак ўйинни фақатгина Даврон Ҳошимов ўтказиб юборишга мажбур бўлади.\nХитой термаси сафида битта йўқотиш бор. “Шанхай СИПГ” ҳимоячиси Ванг Шенчао “Гуанчжоу Эвергранд”га қарши (4:0) ОЧЛ чорак финал илк ўйинида жароҳат олиб майдонни тарк этганди. Унинг бўлажак ўйинда майдонга тушиш тушмаслиги номаълум. Марчелло Липпи Ўзбекистонга қарши ўйинга 23 футболчидан иборат таркибни аввалроқ эълон қилганди.\nМазкур ўйинни Шри-Ланка мамлакати вакиллари бўлган ҳакамлар бошқариб боради. Бош ҳакам вазифасини Кришанта Дилан Перера Хеттиканканамге бажаради. Унга қанотларда Приянга Намал Паллия Гуруге ҳамда Палита Парракрама Дение Гедара ёрдам беради.\nЗахира ҳаками вазифаси Куттиаппа Ражарантам Прашант Ражакришнага юклатилди. БАА вакили Али Муҳаммад Бужсаим Шри-ланкалик ҳакамлар ишига баҳо беради. Ўйин комиссари ўзгарди. Вьетнам вакили Хоай Ан Ли ўрнига малайзиялик Си Мей Чат учрашув комиссари сифатида ишлайди.\nОсиё минтақасидан ЖЧ–2018 саралаш босқичи “А” гуруҳи 8-туридан кейин Ўзбекистон терма жамоаси 12 очко билан 3-ўринда бормоқда. ЖЧ йўлланмасини қўлга киритган Эрон 20 очко билан пешқадамлик қилаётган бўлса, Жанубий Корея 13 очко билан ҳозирча 2-поғонани эгаллаб турибди. Ҳисобида 6 очко бўлган Хитой терма жамоаси “А” гуруҳида сўнгги – олтинчи ўринни банд қилган.\n“А” гуруҳи 9-турнинг қолган ўйинлари\nСаралаш босқичи 9-турида Жанубий Корея термаси ўз майдонида Эронни қабул қилади. Сурия нейтрал майдон – Малайзияда Қатар билан беллашади.\n17:00 Хитой – Ўзбекистон\n17:00 Жанубий Корея – Эрон\n18:45 Сурия – Қатар


Аuchan Ўзбекистонга "Би1" мини-формати орқали кирмоқда, EastFruit эса тармоқнинг дўконлари сифатини баҳолади (фото) • EastFruit\nБош саҳифа › Янгиликлар › Аuchan Ўзбекистонга «Би1» мини-формати орқали кирмоқда, EastFruit эса тармоқнинг дўконлари сифатини баҳолади (фото)\nМуаллиф: EastFruit 7 Yan 22 6 Yan 22 082\nEastFruit экспертлари бир неча бор таъкидлаганидек, Ўзбекистон халқаро супермаркетлар тармоқлари учун энг жозибадор мамлакатлардан бирига айланган. 2021 йилнинг сўнгги кунларида мамлакатда фаолият бошлаган хорижий ритейлерлар рўйхати яна бир янги тармоқ – Франциянинг «Би1» озиқ-овқат дўконлари тармоғи билан бойиди. Кенг оммага кам танилган «Би1» бренди ортида, аслида, жаҳондаги энг йирик ритейлерлардан бири – Ашан (Аuchan) турибди. У Европадаги бешта энг йирик ритейлердан бири саналади.\nБир ҳафта ичида – 2021 йилнинг 30 декабридан 2022 йилнинг 5 январига қадар «Би1» тармоғи Ўзбекистонда учта дўкон очди. EastFruit мутахассислари Ўзбекистондаги супермаркетлар тармоғининг мева-сабзавот бўлимлари бўйича ўтказиладиган аудитларда тармоқ нечоғли юқори позицияда бўлиши мумкинлигини баҳолаш учун ушбу дўконларга ташриф буюриб, мева-сабзавот маҳсулотларининг жойлашуви, сифати ва ассортиментини ўрганишга қарор қилишди.\n«Би1» дўконларининг Тошкентдаги жойлашуви жуда яхши. Бу кичик форматдаги дўконлар бўлиб, HAVAS тармоғи билан тахминан бир хил майдонга эга. Дўконнинг барча параметрлари «уйга яқин» форматига мос келади.\n«Би1» тармоғи дўконларидаги мева-сабзавот бўлими кираверишда жойлашмаган, озиқ-овқат чакана савдосига замонавий ёндашувлар ҳисобга олинса, бу салбий ҳолатдир. Бироқ, Тожикистонда анчадан бери фаолият юритаётган худди шу тармоқ мазкур мамлакатда, умуман, мева-сабзавот маҳсулотларини сотмай қўйди. Ваҳоланки, «Би1» дўконлари Тожикистонда эндигина очилган пайтда мева-сабзавот бўлими мавжуд эди.\nШунингдек ўқинг: Ўзбекистон: мева-сабзавотчиликда 2021 йилги Топ-10 асосий воқеликлар\nТошкентдаги “Би1”нинг сархил сабзавот ва мевалар бўлими маҳсулот сифати, ассортименти ва қулайлиги бўйича шундай форматда ишлайдиган рақобатчиларга қараганда яхшироқ кўринади. Умуман олганда, биз ташриф буюрган ҳар бир дўконда сархил сабзавотларнинг 45 дан 53 тагача позицияси бор эди. Бу эса Тошкент шаҳридаги дискаунтер ва “уйга яқин” форматидаги дўконлар ассортиментининг юқори чегараси ҳисобланади. Дарвоқе, Тошкент супермаркетларининг 2021 йил ноябрь ойида ўтказилган аудити натижалари билан ушбу ҳавола орқали танишишингиз мумкин.\nБиз кейинги аудит пайтида сабзавот ва меваларнинг чакана нархлари даражасини ишончли таққослай оламиз. Бироқ, бугунги кунда улар жуда рақобатбардош кўринади – шунга ўхшаш форматдаги бошқа рақобатчилар билан тахминан бир хил даражада. Дарвоқе, дўконлардан бирининг ходими шаҳарда «Би1» савдо белгиси остида олтита маркет очилганини айтди, ваҳоланки, бизда бу маълумотнинг расмий тасдиғи йўқ.\n«Би1» тармоғи Ўзбекистон, шунингдек, Тожикистонда Schiеver компаниялар гуруҳи томонидан бошқарилади. Schiеver турли мамлакатлардаги 5 та савдо тармоғини бошқаради: «Би1″, Аuchan/ Ашан, АТАC, Маximarché ва Proximarché. Ушбу чакана савдо тармоқларининг аксарият дўконлари Францияда жойлашган. Хорижда» Би1″ Польша, Тожикистон ва Россияда мавжуд. Ушбу тармоқнинг турли форматдаги дўконлари умумий сони ҳозирги кунда 160 тадан ошади ва бу рақам фаол ўсишда давом этмоқда.\n2021 йилнинг декабрида EastFruit йилнинг сўнгги ойи Ўзбекистон бозорига янги тармоқлар кириб келиши билан қизғин бўлганини ёзган эди. Қозоғистондан Маgnum, Россиядан Доброцен ва Франциядан «Би1» – бу хорижий тармоқларнинг бари Ўзбекистон бозорига 2021 йилнинг декабрь ойида кириб келди. Шу тариқа, Ўзбекистонда фаолият кўрсатаётган мева-сабзавот савдоси билан шуғулланувчи озиқ-овқат тармоқларининг умумий сони 12 тага етди. Уларнинг ярми хорижий инвестициялар иштирокидаги тармоқлардир!\nЭслатиб ўтамиз, 2021 йил бошида Маkro супермаркетлар тармоғи менежери Роман Сайфулин EastFruit нашрига берган эксклюзив интервьюсида тармоқ Аuchanнинг Ўзбекистон озиқ-овқат чакана савдо бозорига кириши бўйича музокаралар олиб бораётганини айтган эди.\n«Би1» тармоғининг биринчи дўкони қўшни Тожикистонда 2018 йилнинг август ойида мамлакат пойтахти – Душанбеда очилган бўлиб, у ерда маҳаллий ишлаб чиқарувчилар ва дистрибьюторлар ҳамда Россиядан импорт қилинган 5 мингдан ортиқ асосий товарлар намойиш этилган.\nҚуйида «Би1» тармоғи дўконларидан олинган фотосуратларни тақдим этамиз.\nсупермаркетларЎзбекистончакана савдочакана савдо аудитичакана савдо тармоқлари


Эртага ҳаво ҳарорати +20 даражагача кўтарилади | Qalampir.uz\nЭртага ҳаво ҳарорати +20 даражагача кўтарилади\nБу қизиқ\t14 Январь 16:30 5798\nГидрометеорология хизмати маркази эртага, 15 январь куни Ўзбекистонда кутилаётган об-ҳаво ҳақида маълумот берди. Унга кўра, Республиканинг тоғли ҳудудларида қор кўчиши хавфи бор.\nТошкент шаҳрида ҳаво бироз булутли бўлади, ёғингарчилик кутилмайди. Кечаси ва эрталаб туман тушиши мумкин. Шамол шарқдан 3-8 м/с тезликда эсади. Ҳарорат кечаси 0-2° илиқ, кундузи 15-17° илиқ бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 2° совуқ-3° илиқ, кундузи 7-12° илиқ бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 0-5° илиқ, кундузи 13-18° илиқ бўлади.\nТошкент, Сирдарё, Самарқанд, Жиззах вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 0-5° илиқ, баъзи жойларда 2° совуқгача, кундузи 13-18° илиқ бўлади.\nҚашқадарё ва Сурхондарё вилоятларида ҳаво бироз булутли бўлади, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 1-6° илиқ, кундузи 15-20° илиқ бўлади.\nАндижон, Наманган, Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 5-10 м/с тезликда эсади. Ҳарорат кечаси 2° совуқ-3° илиқ, кундузи 10-15° илиқ бўлади.\nРеспубликанинг тоғли ҳудудларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Баъзи жойларга туман тушиши мумкин. Қор кўчиши хавфи бор. Шамол шарқдан 7-12 м/с тезликда эсади. Ҳарорат кечаси 2° совуқ-3° илиқ, кундузи 10-15° илиқ бўлади.\nоб-ҳаво шамол Гидрометеорология Ҳарорат\n09 Май 17:50 32441\n11 Май 13:12 27603\n09 Май 18:35 23687\n10 Май 13:06 22950\n09 Май 11:31 22378


Аёллар ҳам ўзгармоқда\n15 май 2021, Тошкент вақти: 16:44\nҚозоғистон пойтахти Остонада 2-Евроосиё аёллари саммити иш бошлади. Иккала қитъадаги 400дан ошиқ ижтимоий-сиёсий соҳада фаол хотин-қизлар, шунингдек, таниқли тадбиркор аёллар иштирокида ўтган мазкур анжуманда хотин-қизларнинг жамиятдаги ролини ошириш шарт-шароитлари муҳокама этилмоқда.\nУшбу форум баҳонасида ўзбек жамиятидаги хотин-қизлар роли, хусусан, уларнинг сийсий-иқтисодий жабҳадаги ўрни ҳақидаги айрим мулоҳазаларга ўрин ажратдик.\nЎзбекистон ўзини суверен демократик давлат, деб эълон қилганидан буён юзага чиққан 17 йиллик оралиқда ўзбек жамиятидаги хотин-қизлар ҳаётига ҳам турли эврилишлар олиб келди. Буни хотин-қизлар ҳаётини тадқиқ объекти қилиб олган таҳлилчилар ҳам, оддий ўзбек аёли ҳам бирдек тан олади. Мустақилликдан сўнг бошланган жараёнлар ўзбек халқининг совет замонида шаклланган зеҳниятини парчалаб ташлади, дейди 10 йилда бери Россияда ишлатган Наргиза исмлик аёл.\n“Агар ўша пайтда кимдир бизга: “Сизлар ҳам ҳамма эркаклар қатори хорижга кетасизлар. Бола-чақаларингизни кўришга зор бўлиб юрасизлар”, деса умуман ишонмаган бўлар эдик. Лекин мана шахсан ўзим 10 йилдан бери Россияда юрибман. Бу ерда эркаклар билан бир қаторда ҳатто эркаклардан кўп меҳнат қилатган ўзбек аёлларини кўриб ачинаман”.\nСовет Иттифоқи қулаганидан сўнг аксар собиқ иттифоқдошлар ҳудудида бошланган иқтисодий мураккабликлар, биринчи, галда хотин-қизлар елкасига тушди. Ишсизлик етишмовчилик оғирлигини аёллар ва уларнинг болалари, айниқса, кучлироқ ҳис эта бошлади. Бу мураккабликлар оқибатида Ўзбекистон каби анъаналари исломий қадриятлар устига қурилган мамлакатда ҳам совет замонида юзага чиқмай ётган мудроқ потенциал – аёлларнинг иш кучи армиясига қўшилиши ниҳоятда тезлик билан юз берди.\n“Бугун чет элда юрган ўзбек гастербайтерлари 8 миллион деган норасмий рақамни эътиборга оладиган бўлсак, шунинг тенг ярми аёллар”,- дейди ўтган президент сайловида ўз номзодини қўйишга уринган мустақил сиёсатчи Суҳбат Абдулла.\nҚишлоқдан Тошкентга, Тошкентдан эса бугун Россия, Қозоғистон каби яқин хориж эмас, балки АҚШ, Жанубий Корея, Туркия, Малайзия каби узоқ элларга бориб ишлаб оиласини боқатган хотин-қизлар зеҳниятида ўзига хос инқилоб содир бўлмоқда,- дейди Ўзбекистон хотин-қизлари ҳаётига доир қатор китоблар муаллифи Марфуа Тўхтахўжаева. - Қишлоқдан шаҳарга келиб ишлаган аёллар шаҳарни кўришади. Мамлакатдан чиқиб бошқа мамлакатда ишлаганлар дунёни кўришади. Ўз аҳволини ва шароитини ўша ерда яшайдиган аёллар билан солиштириб кўради. Уларда кўпроқ эркинлик пайдо бўлади ва ўз ҳақ-ҳуқуқи билан кўпроқ танишади. Қишлоқда келган ва биздан четга ишлашга чиққан аёлларнинг муаммолари жуда кўп. Шундай бўлса ҳам уларнинг онги кўпроқ ўсади, деб ўйлайман”.\nМарфуа Тўхтахўжаеванинг бу фикрларини Россияда мардикорлик қилаётган хоразмлик Наргиза ҳам тасдиқлайди.\n“Катта ўзгаришлар бўлди. Бизларнинг олдинги дунёмиз эримиз, бола-чақамиз, ошхонамиз эди. Эримиз топиб келган нарсани пишириб олдига қўйсак, ўзимизнинг аёллик бурчимизни бажарган ҳисоблардик. Хорижга чиқиб ишлаб ҳамма нарсамиз ўзгарди. Мен олдин сиёсатга умуман қизиқмаганман. Ҳозир эса қизиқишим жуда ҳам баланд. Ўзбекистонда бўлаётган нарсаларни кўриб ғазабим қўзийди. Ҳозир қўзғалишдай бир нарса қилишга вақт келмадимикан, деган фикр кўпчиликда туғиляпти. Чунки аёлларимиз бу ерда хор-зор бўлатганини, таҳқирланаётганини, чимилдиқ кўрмаган ёш қизларнинг бировларнинг қўлида ўйинчоқ бўлаётганини кўришяпти. Одамларнинг юраклари ғазабга тўла. Бирлашайлик, керак бўлса, юртимизга қайтиб бир нарсалар қилайлик, деган гапни кўпчилик айтяпти”,- дейди Наргиза.\nЎзбек хотин-қизлари зеҳниятида чуқур эврилишлар бошланган ва у эшитганимиз каби Тошкент ҳукумати учун исталмаган бир ўзанларга бурилаётганига қарамай, Ўзбекистон ҳукумати улар муаммоларига совет замонидан қолган эскича ёндашувни қўллашни давом эттирмоқда. Ҳукумат ҳали-ҳамон турли хотин-қиз ташкилотлари тузиш, бошқарув тизимлари, парламентга муайян сондаги аёлларни тайинлаш билан гўё бизда аёлнинг жамиятдаги ўрни улуғлашди, деган тасаввур уйғотишга уринмоқда, деб давом этади Марфуа Тўхтахўжаева ва бундай сиёсатнинг бесамарлигини таъкидлайди. - Аёлларни аҳволи яхши бўлиши учун аввало феминист теорияси қонуний жамиятда ривожланиши керак. Феминист ҳаракат бўлиши керак. Совет типидаги ҳозирги ташкилотлар, ҳукумат назорати остида ишлайдиган хотин-қизлар ташкилотлари, албатта, ҳукуматдан пул олиб ҳукуматнинг айтганини қилади. Аёллар муаммоларини кўтаришга улар қодир эмас”.\nБугун Ўзбекистон парламенти раиси аёл киши. Сўнгги президент сайловида тарихда илк бор аёл киши сиёсий ҳокимиятга тўла даъвогарлик қилди. Аммо бошқа суҳбатдошимиз Суҳбат Абдулла Ўзбекистонда, хусусан, мамлакат сиёсий ҳаётида хотин-қизлар ролини ошириш даъвоси остида боратган бу жараёнлар ортида президент Каримовнинг тўнғич қизи, бугун Ўзбекистонни ўз бизнес империясига айлантириб, энди сиёсий ҳокимиятга интилатган Гулнора Каримовани ворис қолдириш режаси ётганини тахмин қилади.\n“Президент, албатта, биринчи ўринда ворисликка ўз қизини танлаш эҳтимоли аввалдан бор эди. Шу нарсага тайёргарлик аста-секин кетяпти. Бунинг биринчи дараги аёллар ҳақидаги газета ва журналларнинг тиражи кескин ошди. Мақолаларнинг ҳажми ва сони кўпайди. Аёллар масаласига кўпроқ эътибор қаратилди. Бу келажакда бўладиган ворис танлаш маросимининг дебочаси”,- деди С.Абдулла.\nУнинг таъкидлашича, бугун Ўзбекистон парламентида аёл кишининг раислик қилаётгани ёхуд эртага Гулнора Каримованинг президентликка қўйилиши аксар ўзбек хотин-қизларининг бугунги оғир тақдирига бирор рўшнолик олиб кирмайди.\n“Гулнора Каримованинг президент курсисига ўтириши билан аёлларнинг аҳволи ўзгарар экан, сиёсатда фаоллашиб кетар экан, Ўзбекистонда аёлларнинг аҳволи яхши тарафга ўзгарар экан, деган фикр ҳеч қачон келиб чиқмаслиги керак. Чунки ҳали аёлларга етгунча Ўзбекистонда тўғрилаб юбориладиган, жойига келтириладиган, қилиниши лозим бўлган шунақа ишлар борки, буни фақатгина орзу қилиш мумкин. Гулнора Каримова келадими ёки бошқасими, бу Ўзбекистондаги аёлларнинг ҳолатини ўзгартирмайди”.\nЎзбекистонда ҳақиқий сиёсий-иқтисодий ислоҳотлар амалга ошиб, жамият демократия ва эркинлик томон одим отган тақдирдагина, мамлакат халқи ҳаётида ижобий ўзгаришлар бўлишини кутиш мумкин. Бу ўзгаришлар эса сен аёлми ёки эркак, деб сўраб ўтирмай, ҳар бир ўзбекистонлик хонадонига кириб келаверади, деган ишончда бу суҳбатдошимиз.


Ақлбовар қилмас тезлик: ХТВ 2 соат ичида умумий 103 млрд сўмлик 9 та тендерни кўриб чиқди – Bugun.uz\nЖамият - 20:19 · 18.04.2022\nАқлбовар қилмас тезлик: ХТВ 2 соат ичида умумий 103 млрд сўмлик 9 та тендерни кўриб чиқди\nХалқ таълим вазирлиги 15 апрель куни 2 соат ичида умумий суммаси 103 миллиард 848 миллион сўмлик 9 та тендерни кўриб чиқишга улгурди. Ҳар бир тендерга ўртача 13,3 дақиқа сарфланган. Бу ҳақдаги маълумот Etender.uzex.uz порталига жойланган.\nТендер 4–11 синфлар учун рус тили китобини Давлат бюджети маблағлари ва Республика мақсадли китоб жамғармаси маблағлари ҳисобига нашр қилиш бўйича ўтказилган.\nҚайд этилишича, Русский язык (ўзбек ва қардош тиллар учун) фанларидан дарсликлар ва ўқув-методик мажмуалар Россиянинг Герцен номидаги университети билан ҳамкорликда ишлаб чиқилган.\nТендерлар бўйича маълумотларни порталга 15 апрель куни соат 19:59 дан бошлаб юкланиш бошланди.\nПротоколга кўра, биринчи тендер шу куни соат 14:51 да, иккинчиси эса 7 дақиқа ўтиб, 14:58 да кўриб чиқилган. Орадан 17 дақиқа ўтиб, соат 15:15 да 9-синф китоблари бўйча тендер ғолиби аниқланган. Яна 17 дақиқа ўтиб, 15:32 да, шунингдек, 15:45 да, 15:59 да, 16:31 да, 16:50 да ва 17:01 да тендер ўтказилиб, ғолиблар аниқланган.\nМаълумот ўрнида, Халқ таълим вазирлиги 2022 йил бошидан бери 20 та тендер ўтказган. Уларнинг 19 таси китоб нашр қилишга мўлжалланган бўлиб, ҳар бир тендернинг қиймати миллиардларни ташкил этади.\nТендерларни, асосан, «Зўр ТВ» эгаларига тегишли «Колорпак» МЧЖ (7 та тендер) ва АОКА биносида жойлашган «Ўзбекистон нашриёт-матбаа ижодий уйи» МЧЖ (4 та тендер) қўлга киритган.\nВазирлик томонидан апрелнинг бошида ўтказилган тендерларда ҳам юқоридаги ҳолат кузатилган. Яъни 6 апрель куни ХТВ 9 та тендер ҳақида маълумот жойлаган. Протоколларнинг 7 таси 1 апрель куни 2 соат ичида тузилган. Айнан шу куни тендер ҳужжатларини кўриб чиқиш бўйича рекорд ўрнатилган.\nЯъни ХТВ маъсуллари 1 апрель куни соат 17:59 да 730 581 дона мусиқа китобини чиқариш бўйича 12,6 миллиард сўмлик тендер ғолибини аниқлаб, орадан 3 дақиқа ўтгач, 12,5 миллиард сўмлик тендерни якунлаган.\nТендерларнинг ҳеч бирида комиссия аъзолари ўзгармаган. Комиссиянинг бир неча дақиқаларда қиймати 10 миллиард сўмдан ортиқ бўлган тендерларни кўриб чиқиши кишини ҳайратга солади.


2013 йилда Соғликни сақлаш вазирлиги бюджети 500 миллион сомга камаяди - ҚИРҒИЗИСТОН ЯНГИЛИКЛАРИ\n2013 йилда Соғликни сақлаш вазирлиги бюджети 500 миллион сомга камаяди\nСоғликни сақлаш вазирлиги маълумотига кўра, келгуси йилда давлат уларнинг бюджетини қисқартиради. Молия вазирлиги буни муассасада ўтказилаётган ислохотлар билан изоҳлади.\nСоғликни сақлаш вазирлиги молия сиёсати бўлими бошлиғи Назира Назарова вазирликнинг бюджети ўтган йилга нисбатан 20 фоизга қисқаришини хабар қилди.\nУ 2012 йили муассаса бюджети 2,5 млрд сом бўлганини, 2013 йилда эса Вазирлик бюджети 2 млрд сом бўлишини айтди.\nНазарова, шунингдек, қисқартиришнинг сабаби муассасадаги ислохотлар эканлигини таъкидлаб ўтди.\n“Сил касалига қарши кураш хизматига маблағ ажратиш Мажбурий медицина хизмати жамғармасига (ММХЖ) ўтказилган. Бу 25 сил касалига қарши ташкилот. Улар билан ММХЖга Соғлиқни сақлаш вазирлиги учун ажратилиши мўлжалланган 500 млн сом ҳам ўткизилди”, - деб қўшиб қўйди Назарова.\nШу билан бирга у 2012 йили муассасалари бюджети 13,3 млн сомга қисқартирилганини ҳам айтиб ўтди.\n“Ўтган йилги қисқартиришлар унчалик аҳамиятли эмасди. Тахминан 62 млнга камайтиришмоқчи эди, амма биз иш жараёнида минтақаларга чиқиб, медицина хизматини амалга оширишимиз керак дедик”, - дейди Назарова.\nМолия вазирлиги матбуот котиби Рахат Сулайманов касаллар сони камаётганлиги туфайли соғлиқни сақлаш вазирлиги бюджети қисқаради, деб хабар берди.\n“Статистика бўйича ҳар йили касаллар сони камаймоқда”, - дейди Сулайманов.\nУнинг сўзларига кўра, бюджетнинг ҳимояланмаган моддаларининг маблағи қисқартирилади.\n“Ҳимояланган моддаларга тегилмайди, барча вазирликлардаги ҳимояланмаган моддалар қисқартирилади. Ҳимояланган моддалар - маош, дори-дармонга ёрдам кабилар, ҳимояланмаган моддалар эса иш юзасидан сафарлар ва транспорт ҳаражатларидир”, - деб қўшиб қўйди Сулайманов.\nАввалги мақолаСадирқулов иши: 26 ноябр куни ҳукм ўқилади\nНавбатдаги мақолаҚирғизистонда сим-карталарни рўйхатга олиш мажбурий қилиниши мумкин


Kutubxona - Dino Butssati. Yozuvchining siri (hikoya) / Kiril\nSiz shu sahifadasiz: Dino Butssati. Yozuvchining siri (hikoya) / Kiril\nАсар номи Ёзувчининг сири (ҳикоя)\nЁзувчининг сири (ҳикоя)\nМана, талай йиллардан буён ҳамма менинг ижодий таназзулга юз тутганимни, ёзувчи сифатида узил-кесил ва тамомила «ўлиб бўлганимни» уқтиради. Бу хусусда очиқ-ошкор айтмасалар-да, ўзларича шундай ўйлайдилар. Менинг эълон қилган ҳар бир янги асарим қиялик бўйлаб пастга қараб қўйилган яна бир қадам сифатида баҳоланади. Шундай, тобора пастлаша-пастлаша, охир-оқибат, боши берк кўчага кириб турибман.\nИш суръатини сусайтирмаган ҳолда ёзишда давом этаверишим керак, токи ҳеч кимда «ўз ихтиёри билан воз кечди, ташлаб қочди» деган нохуш таассурот уйғонмасин. Бу иш менинг ҳамкасбларим кўнглида етарли таскин-тасалли, кутилган қувончни уйғотиши амримаҳол. Йўқ, яхшиси ҳаммасини аҳмоқ қилиш керак, чалғитиш керак, истеъдодни энг гуллаб-яшнаб турганида сир сақлаб, гўё илҳом булоғи қуриб бораётгандек, тобора ёмонроқ ёзиш керак, тамом-вассалом.\nЖавоб бераман: ҳа, сиз ҳақсиз, дўстларим ва қаламкаш биродарларим олдидаги қарзим – бутун башарият олдидаги мажбуриятимга таққослаганда ҳеч нарса эмас, албатта. Лекин мен ўз яқинларимни, бутун сайёрамиз бўйлаб сочилган кўзга кўринмас китобхонларимни, учинчи минг йилликда келадиган авлодларни зиғирча ҳам хафа қилмаганман. Бутун ҳаётим давомида Парвардигори Олам зиммамга юклаган шарафли вазифани яширин равишда сидқидил адо этдим. Илоҳий илҳом қанотларида учар эканман, мен ўзимнинг асл моҳиятимни ёрқин акс эттирувчи асарлар ёздим. Улар мени эртадир-кечдир осмони-фалакка кўтариб, шон-шуҳратнинг энг баланд чўққисига олиб чиқа олади. Ҳа, улар аллақачон ёзилиб ётоқхонамдаги катта бир қутига тахлаб қўйилган. Нақд ўн икки жилд! Сиз уларни менинг вафотимдан кейин ўқийсиз. Ўша пайтда дўстларимнинг қайғуришлари учун сабаб бўлмайди. Марҳумнинг ҳамма айбларини осон кечириб юборадилар, ҳатто унинг ўлмас асарлар ёзганини ҳам! Тўғри, ўшанда дўстларим нописандлик билан истеҳзоли кулишади-да, бош чайқаб туриб айтадиларки, «Қанақанги аблаҳ экан-а, у ҳаммамизни доғда қолдириб кетибди-я! Биз бўлсак, у қариган чоғида ёш боладек бўлиб қолди деб ўйлабмиз-а!..»\n"http://www.kutubxona.com/wiki/index.php?title=Dino_Butssati._Yozuvchining_siri_(hikoya)_/_Kiril&oldid=2869" dan olindi


Атамбоев озодликда, Жээнбеков таътилини эрта тугатиб Бишкекка қайтди\n21:50 / 07.08.2019 94167\nҚирғизистоннинг собиқ президенти Алмазбек Атамбоев ҳуқуқ-тартибот органлари ходимлари томонидан қўлга олингани ҳақида тарқалган хабарлар тасдиқланмади. Бу ҳақда ТАСС агентлиги собиқ президентнинг штабига асосланиб хабар бермоқда.\nМанбанинг сўзларига кўра, Атамбоевни қўлга олиш учун Қўй-Тош қишлоғига борган махсус топшириқли бўлинма унинг уйига бостириб кирган, аммо ичкарида қаршиликка учраган, қолаверса ташқаридан кириб келган собиқ президентнинг тарафдорлари уларни ўраб олгач, таслим бўлган. Улар Атамбоевнинг тарафдорлари томонидан қўлга олинган.\nKaktus.media тарқатган хабарга кўра, махсус топшириқли бўлинма ходимлари йиғилганлар томонидан калтакланган. Айни вақтда воқеа жойига қўшимча кучлар йўл олган.\nАтамбоевнинг штаби вакили изоҳлашича, уйга борадиган йўллар ўраб олингани учун у ерга ҳеч ким кира олмаяпти, ичкарида ёнғин чиққан ва отишма овозлари давом этмоқда.\nВоқеа жойидан узатилаётган трансляцияда Алмазбек Атамбоев ҳали ҳам ўз уйида, тарафдорлари қуршовида эканини кўриш мумкин.\nАйни вақтда Қирғизистоннинг амалдаги президенти Сооронбой Жээнбеков таътилини барвақт тугатиб, пойтахт Бишкекка қайтган.\nБугун, 7 август куни собиқ президентнинг Қўй-Тош қишлоғидаги уйида отишма овозлари эшитила бошланди. Интернетда тарқалган видеоларга кўра, уйни махсус топшириқли бўлинмалар ходимлари қамал қилган. Уйда собиқ президентнинг тарафдорлари бўлган юзлаб кишилар тўпланган. Сўнгги маълумотларга кўра, камида 15 киши жароҳатланган. Улар орасида Давлат хавфсизлик хизматининг собиқ раҳбари Абдил Сегизбаев ҳам бор.\nАлмазбек Атамбоев 2011—2017 йилларда Қирғизистонга президентлик қилган ва ваколати якунига етгач, ҳокимиятни ўзидан кейинги президент — Сўранбой Жээнбековга тинч йўл билан топширган нафақат Қирғизистон тарихидаги, балки Марказий Осиё тарихидаги илк давлат раҳбарига айланган эди.\nҚирғизистонда Раиса Атамбоевага нисбатан жиноий иш очилмоқда


Кентовда янги сут фермаси қурилади\nКентов шаҳрида вилоят ҳокими Ўмирзақ Шўкеев иштирокида агросоҳага бағишланган катта тадбир ўтди. Ҳоким ташаббуси билан уюштирилган ушбу семинар-кенгашда 1200 бош сигирга мўлжалланган сут фермасининг тамал тоши қўйилди. Ушбу иншоот Кентов шаҳри Чоға қишлоғида 2020 йилда ишга туширилади. Лойиҳа қиймати 3 652,6 млн.тенге. Фермада 100 одам ишлайди. Йилига 4500 тонна экстра навли сут етиштирилади.\nСеминар-кенгашда ҚР Қишлоқ хўжалиги вазирлиги вакиллари, вилоят маслаҳати депутатлари, илмий-тадқиқот институтлари раҳбарлари, олимлар, бошқарма-департаментлар бошлиқлари, туман-шаҳар ҳокимлари, агрохўжаликлар вакиллари ва тадбиркорлар қатнашишди.\nЙиғилганлар туманлардан келтирилган маҳсулотлар кўргазмаси билан танишишди.\nСеминарда Туркистон шаҳрида озиқ-овқат ишлаб чиқариш, сув иншоотлари қурилиши бўйича амалга оширилаётган лойиҳалар ҳамда соҳага оид кўрсаткичлар муҳокама қилинди. Ҳоким Туркистон вилоятини ривожлантириш дастури доирасида агросоҳа бўйича минтақада амалга оширилаётган залворли ишларга тўхталди. Шунингдек, Туркистон шаҳрини кўкаламзорлаштириш ҳамда ҳордиқ масканларини кўпайтириш масаласини илгари сурди.\nРеспублика миқёсида ўтган ушбу анжуманда янги технологиялардан фойдаланиб, мўл ҳосил олаётган агрохўжаликлар фаолияти таништирилди, бой тажрибаси ўрганилди.\nЯнги лойиҳалардан, 10000 бош молни бўрдоқилашга мўлжалланган майдон (“Сити Строй” МЧБ), йилига 20 минг тонна гўшт етиштирадиган паррандачилик фабрикаси (“Стандарт ойл” МЧБ), 500 га замонавий иссиқхона мажмуаси (YDA INSAAT турк компанияси)ни барпо этиш учун тегишли ҳужжатлар тайёрланаётгани таъкидланди.\nТадбир сўнгида Италия технологияси асосида ишлайдиган янги сут фермасининг тамал тоши қўйилди. Бу лойиҳанинг қиймати 3,7 млрд. тенге. Лойиҳанинг дастлабки навбати (600 бош) 2020 йил август ойида тўлиқ ишга туширилади, деб кутилмоқда.\nВилоят ҳокимининг матбуот хизмати., 2019-09-12, 21:31 18\nКентовда янги сут фермаси қурилади 18\nФаровонлик сари яна бир қадам 129\nБюджет даромадлари доимий назоратда 75


11:35 / 14.10.2019 1724 pdf Ўқиш режими + -\nОила – тарбия маскани. Жамият эса оилалардан таркиб топади. Оилада тарбиянинг асосий масъулияти оналарнинг зиммасида экан, демак, жамиятдаги маънавий соғломлик бўлғуси оналарнинг, қизларнинг тарбиясига бевосита боғлиқ. Ғарб давлатлари томонидан ялтироқ ниқоб остида, «эркинликлар», «аёлларнинг тенг ҳуқуқлиги» каби чиройли ёрлиқлар остида ғаразли мақсадлар билан сингдирилаётган «оммавий маданият» асосан ана шу жавҳарга – қизлар тарбиясига қарши қаратилган.\nБугунги кунда долзарб муаммога айланиб бораётган фарзанд тарбияси, хусусан, қизлар тарбиясига оид масалалар ҳеч кимни бефарқ қолдирмаслиги аниқ. Шу боис муқаддас Ислом динимизнинг бу ҳақдаги кўрсатмаларини ўрганишга ва уларни қизлар тарбиясида татбиқ қилишга ниҳоятда муҳтожмиз.\nАллоҳ таолонинг Набийси Муҳаммад соллаллоҳу алайҳи васаллам уч қизи бор ва уларни оқ ювиб, оқ тараб, тарбиялаган кишига жаннат вожиб бўлишини башорат қилганлар. Бошқа бир ҳадисда «икки қизи бўлса», яна бир ривоятда «битта қизи бўлса ҳам» дейилгани эса янада умидбахшдир.\nБу гўзал ваъда ота-оналарни қиз фарзанд билан қувонишга, уларни яхшилик суюнчиси, бахт-саодат элчиси деб билишга, аёл зотини хорлаб, уни ор деб биладиган жоҳилият одатларига қарши бош кўтаришга ундайди.\nДарҳақиқат, қиз кўриш улуғ ризқ-насиба, мўл ризқнинг калитидир. Бу юксак маъно аёл зотига нисбатан адолат ва инсоф билан муомалада бўлган, она, қиз ва жуфти ҳалол сифатида унинг инсоний ҳуқуқларини ҳимоялаган, аёллар масаласи хусусида нафақат арабларнинг, балки бутун инсониятнинг тушунчасини қайта шакллантириб, ислоҳ қилган зотнинг сийрату суннатларидан олинган. У зот алайҳиссалом чириган урф-одатлар, бидъату хурофот ва бузуқ тасаввурларни ҳатлаб ўтиб, аёл ҳам эркакнинг туғишган жигари эканини, яратилишда ҳам, шаръий мажбуриятлар борасида ҳам унинг эгизаги эканини эълон қилиб, «Аёллар эркакларнинг туғишганларидир», деганлар (Абу Довуд ва Термизий ривояти).\nҲадис китобларида «Қиз насиб қилган киши ҳақида» деган сарлавҳаларни учратасиз. Ушбу ризқ-насиба маъноси висол онларидан аввал, фарзанд умидида айтиладиган, Аллоҳ таолони зикр қилишга ундайдиган набавий дуода ҳам бор: «Аллоҳим, бизни шайтондан, шайтонни эса оиласини озиқ-овқат, кийим-кечак, турар жой билан таъминлаш оила боши – эркак кишига юклатилган, бунинг учун у кўчага чиқиб, ишлайди, тер тўкади, топганини уйга ташийди, деган маънода айтилгани шубҳасиз. Лекин шундай эркаклар ҳам борки, остона ҳатлаб кўчага чиқди дегунча оиласини, фарзандларини бутунлай эсидан чиқаради. Топганини ўзига, кўчадаги маишатга сарфлайди. Кўчадагилар билан муносабати рисоладагидек. Ҳамма билан опоқ-чапоқ, ошна-оғайнилари, ҳамкасб аёллар билан гаплашганда тилидан бол томади. Лекин уйида тили заҳар, аҳли оиласига, фарзандларига, ҳатто ота-онасига муносабатини кўриб ҳайрон қоласиз. Хуллас, кўча хандон, уй зиндон.\nАслида энг яхши муносабатга, энг гўзал ҳадяларга, энг ширин сўзларга не-не орзу, не-не машаққат, таъбир жоиз бўлса, не-не харажатлар билан никоҳига олган аёли, яхши ният, яхши умидлар билан дунёга келтирган фарзандлари муносиб эмасми?!\nАхир эркак киши чарчаганда, асабийлашганда, дам олгиси, ухлагиси келганда унга сокинлик ва ҳузур бахш этадиган маскани уйи эмасми?\nХафа бўлганда, нимадандир қалби озор чекканда унга ҳамдард бўладиган, кўнглини кўтарадиган инсон жуфти ҳалоли эмасми?\nКўпчилик эркаклар аёл кишига мутлақо алоқаси бўлмаган ишни ҳам уларга тўнкашади. Бунинг энг яққол мисоли, қиз туққани учун аёлни жавобгар қилиш. Гўё қиз фарзанд ордек. Ҳолбуки, Ислом қиз болага дўзахдан парда, мўл-кўл ризқ деб қарайди.\nМаълумки, ҳомила эркакнинг нутфаси билан аёл тухумининг қоришмасидан вужудга келади. Ислом дини ўргатган бу илмий ҳақиқатни бугунги кун тиббиёт илми ҳам тасдиқлади.\n«Отилиб чиққан нутфадан икки жуфтни – эркак ва аёлни яратган ҳам Унинг Ўзи…» (Нажм сураси, 45–46-оятлар).\nЎзинг бизга насиб қиладиган фарзандимиздан узоқ қилгин!».\nДемак, қиз бола ҳам, ўғил бола каби Аллоҳ насиб қиладиган, шукр қилинадиган раббоний неъматдир, муборак ризқдир.\nАёлларга нисбатан биздаги тунд муносабат кишини ўйлантиради. Набий соллаллоҳу алайҳи васалламнинг жуфти ҳалоллари, қизлари, оналари, энагалари, доялари ва эмизган оналарининг исмини ҳаммамиз яхши биламиз, шундай эмасми?\nУ ҳолда нима учун баъзи эркаклар оналарининг, жуфтлари ва қизларининг исмини айтишдан тортинишади? Нима учун кўчада, бозорда ёки сафарда улар билан ёнма-ён юрганини биров кўриб қолишидан хижолат бўлишади?!\nҚачонгача Исломда аёлнинг ҳуқуқи ва ўрни ҳақида гўзал тақдимотлар битилади, байрамлар уюштирилади-ю, кундалик оддий ҳолатларда: уй, мактаб, бозорларда ўша ҳуқуқларни амалга оширишда муваффақиятсизликка дуч келинади?\n«Аёл киши қовурғадан яралган» деган ҳадис бор. Аммо бу ҳикмат аёл кишидан аччиқланганда ёки дашном берганда унинг шахсиятига тегиш ёки обрўсини тўкиш учун эмас, балки гулдек нафис бу хилқатга назокат, сабр ва мурувват билан муомала қилиш учун, унга Аллоҳ берган табиатга, фитратга яраша муносабатда бўлиш учун айтилганини кўпчилик эркаклар англаб етмайди. Ўн саккиз минг оламни жуфт қилиб яратган Аллоҳ таоло Ўз махлуқотларининг гултожини, азизу мукаррам инсонни ҳам жуфт яратган. Аёл киши ана шу жуфтнинг – икки бўлакнинг бири қилиб, эркак билан аёл бир-бирини тўлдириши учун халқ этилгандир.\nКишилар орасида «Эркак киши кўчанинг одами» деган гап тез-тез қулоққа чалиниб туради. Бу гап аҳли Кўпчилик муфассирларнинг наздида ушбу оят туғилажак гўдакнинг жинси эркакнинг нутфасига боғлиқлигини кўрсатади.\nЯна бир оятда бундай дейилади:\n«У (инсон) отилиб чиқувчи сувдан яралгандир» (Ториқ сураси, 6-оят).\nШайх Саъдий раҳимаҳуллоҳ ҳам ушбу оятнинг тафсирида юқоридаги маънони таъкидлаган.\nБу фикр бироз мунозарали. Лекин ҳомиланинг вужудга келишида эркак билан аёл муштарак сабаб бўлишида шубҳа йўқ. Саҳиҳ ҳадисларда эркакнинг суви устун келса, Аллоҳнинг изни ила ўғил туғилиши, аёлнинг суви устун келса, Аллоҳнинг изни ила қиз дунёга келиши зикр қилинган («Саҳиҳи Муслим»).\nБундан ташқари, баъзилар фарзанд тарбиясидаги, уни ҳаётга тайёрлашдаги салбий ҳолат ва камчиликларни ҳам фақат аёлга боғлайди. Ўғлидан аччиқланиб, унга танбеҳ бераётган ота: «Ҳа, онангга ўхшамай қол!» деб ўшқиради. Аммо қизини мақтайдиган бўлса, «Отасининг қизи-да!» деб гердаяди.\nАсарларда келадики, бир аёл минбарда сўзлаётган Умар розияллоҳу анҳуга маҳр масаласида раддия билдирганида у киши: «Умар хато қилди, аёл эса тўғри айтди», деган экан.\nБу ривоятдан олинадиган асосий хулоса шуки, минбарда сўзлаб турган мўминлар амирининг беихтиёр нотўғри айтган гапига бир нотаниш аёл тўғри билдирган раддияни эътироф этишидир.\nҲар бир мусулмонман деган ота Расулуллоҳ соллаллоҳу алайҳи васалламнинг ўз аёллари ва қизларига бўлган муносабатларидан ўрнак олиши керак. У зот соллаллоҳу алайҳи васаллам: «Фотима менинг бир бўлагимдир. Уни безовта қилган нарса мени ҳам безовта қилади, унга озор берган нарса менга ҳам озор беради», деган эдилар.\n«Ҳилол» журнали 3-сонидан\n09:20 / 14.10.2019 838\n09:47 / 14.10.2019 1147\nАллоҳ таоло Ҳижр сурасида марҳамат қилади .Албатта, мен қуруқ лойдан, ўзгартирилган қора балчиқдан башар яратгувчидирман. Бас, қачонки уни тўғрилаб давоми...\n1240 21:10 / 13.01.2019\n3918 19:00 / 21.04.2019\nМунзир айтади .Абдуллоҳ ибн Масъуд розияллоҳу анҳунинг ҳузурига бир гуруҳ деҳқонлар келишди. Абдуллоҳ ибн Масъуд розияллоҳу анҳунинг ёнида ўтирганлар давоми...\n857 07:13 / 18.06.2019\n752 20:00 / 30.07.2019\n508 06:00 / 14 апрель


20:53, 29.05.2020 // 13235\nVLT телескопи ёрдамида янги сайёранинг туғилиши кузатилди\nVLT (Very Large Telescope) ёрдамида астрономлар Аравакаш юлдуз туркумида жойлашган AB юлдузи яқинидаги протопланетар дискнинг энг тиниқ суратларини олишга муваффақ бўлди. Суратларни синчиклаб текшириш орқали олимлар ушбу юлдуз яқинида шакллана бошлаган ва протопланетар диск моддасининг аккрецияси эвазига жадал йириклашиб бораётган массив протопланетани аниқлади. Тадқиқот натижалари Astronomy & Astrophysics журналида эълон қилинган бўлиб, унинг қисқача талқини Европа жанубий расадхонасининг сайтида ҳам келтириб ўтилган. «Дарё» мақолани таржима тариқасида тақдим этади.\nМавжуд илмий тахминларга кўра, протопланетар дискда сайёраларнинг шаклланиши миллионлаб йиллар мобайнида давом этади ва гравитацион ҳамда гидродинамик жараёнлар оқибатидан юзага келадиган диск асимметрияси, ҳалқа ва спирал шаклларининг юзага келиши сингари турли хил структураларнинг кузатилиши орқали намоён бўлади. Моделлаштириш шуни кўрсатмоқдаки, сайёра шаклланишининг илк босқичларида диск ва сайёранинг ўзаро таъсирлари юзага келтирадиган Линдблад резонанси туфайли диск моддасининг ядрога аккрецияланиши натижасида ички ва ташқи спирал структуралар ҳосил бўлади. Бу ҳодиса пухта назарий асосланган бўлса-да, у жуда кам сонли кузатув маълумотлари билан тасдиқланган ва улар ҳам, одатда, унчалик ишончли бўлмаган.\nАравакаш AB системаси астрономлар учун йирик сайёраларнинг шаклланиш механизмларини ўрганиш борасида жуда ҳам ноёб ва муҳим объект саналади. Ёши, тахминан, икки-тўрт миллион йил атрофида бўлган ушбу ёш митти юлдуз Xerbiga Ae туридаги юлдузлар синфига мансуб бўлиб, у Қуёшдан 520 ёруғлик йили масофасида жойлашган. У газ ва чангдан иборат жуда катта ўлчамли (бир неча юз астрономик бирликка тенг) протопланетар дискка эга бўлиб, уни яқин бир неча ўн йилликлардан бери оптик диапазонда ва яқин инфрақизил диапазонда ҳамда миллиметрли диапазонларда кузатиб келинмоқда.\nКузатишлар натижасида дискнинг ички қисмида иккита спиралсимон тармоқлар аниқланган ва буларни юлдуздан 30 ва 60-80 астрономик бирлик масофада жойлашган сайёралар томонидан юзага келтирилган деб тахмин қилинади. Шунингдек, мазкур протопланетар дискда бўшлиқ ҳудуди ҳам аниқланган бўлиб, у ҳам дискда муайян катта жисм шаклланаётганига ишора қилади.\nПариж расадхонаси астрономи бўлмиш Энтони Боккалетти (Anthony Boccaletti) бошчилигидаги илмий гуруҳ Аравакаш AB юлдуз тизимининг энг тиниқ тасвирини олиш вазифасини ўз олдига қўйган эди ва бу мақсадда улар Чилидаги VLT комплексида ўрнатилган телескоплардан биридаги SPHERE тўлқин қабул қилгич қурилмасидан фойдаланган. Ушбу қурилма она-юлдуз нурларини тўсган ҳолда унинг яқинида жойлашган экзосайёраларнинг, шунингдек, протопланетар дискларнинг ҳам энг тиниқ тасвирини катта аниқликда тўғридан-тўғри олиш имкониятига эга. Аравакаш AB юлдузини поляриметрик ва спектроскопик кузатиш ишлари 2019 йилнинг декабри ва 2020 йилнинг январь ойларида олиб борилган.\nКузатишлар натижасида Аравакаш AB юлдузи яқинидаги протопланетар дискнинг бугунги кундаги энг аниқ ва тиниқ тасвирлари олинган. Олимлар бу тасвирларни таҳлил қилиш орқали дискда ҳақиқатан ҳам спирал тармоқлар мавжудлигини кўрди ва диск ичкари қисмидан тарқалаётган нурланишларни қайд қилди. Бундан ташқари, бири ичкари тарафга ва иккинчиси ташқари тарафга йўналган тарзда тармоқланаётган спирал тармоқларнинг туташув нуқтаси ҳам топилган. Ушбу нуқтада эса Юпитер массасидан, тахминан, 4-13 баробар катта массага эга бўлган ва диск моддасининг аккрецияси туфайли жадал йириклашишда давом этаётган протопланета мавжудлиги тахмин қилинмоқда. Кейинги кузатувлар ўсаётган экзосайёранинг параметрларини янада аниқ баҳолашга ва дискдаги газ оқимлари динамикасини тушунишга ёрдам бериши керак.\nҚуйида жараёнга оид икки дақиқалик видео-тақдимотни кўришингиз мумкин:\n09:23 Бугун // 191585\n00:16 Бугун // 155264\n00:05 Кеча // 151534\n09:37 Бугун // 113966\n20:19 Кеча // 95497


24 март куни ҳаводан олинган сурат: Хитойнинг Шинжон вилоятидаги Тумушуке шаҳрида пахта даласида ишлаётган сеялка. [STR/CNS/AFP]\nИслом уламолари Шинжондаги мусулмонларга нисбатан шафқатсиз муносабати учун Хитойга қарши жорий қилинган АҚШ санкцияларини қўллаб-қувватлашини ва мусулмон давлатлари Вашингтондан ўрнак олиши кераклигини айтмоқда.\n16 декабр куни Қўшма Штатлар Хитойга қарши бир қатор чоралар кўрди: қонун чиқарувчилар савдони чеклаш учун овоз бериб, маиший дронлар ишлаб чиқарувчи дунёдаги энг йирик компанияга қарши янги санкциялар жорий қилдилар.\nАҚШ Сенати мамлакатни мажбурий меҳнат билан боғлиқ хавотирлар туфайли Хитойнинг Шинжон минтақасидан деярли барча маҳсулотлар импортини тақиқлаган илк давлат бўлишини бир овоздан маъқуллади ва АҚШ президенти Жо Байден 23 декабр куни қонунни имзолади.\nҲисоб-китобларга кўра, ҳар йили Америка Қўшма Штатларига импорт қилинадиган кийим-кечакларнинг тахминан 20 фоизида Шинжон пахтасидан фойдаланилади.\n3 ноябр куни Калифорниянинг Лос-Анжелес шаҳридаги Хитой консуллиги олдида митинг ўтказган фаоллар Хитойда инсон ҳуқуқлари билан боғлиқ вазият борасидаги хавотирлар туфайли Пекинда 2022-йилда ўтадиган қишки Олимпия ўйинларини бойкот қилишга чақирганлар. [Фредерик Ж. Браун/AFP]\nХитой ғарбида жойлашган Шинжон минтақасидаги лагерларда камида бир миллион уйғур ва асосан мусулмонлардан иборат бошқа туркийзабон озчиликлар вакиллари ҳибсда сақланади.\nИнсон ҳуқуқлари ташкилотлари ва хорижий давлатлар ҳукуматлар оммавий ҳибслар, мажбурий меҳнат, сиёсий-мафкуравий тарбия, қийноқлар, мажбурий стерилизация ва жинсий зўравонлик ҳолатлари ҳақидаги далилларни келтирган.\nХитой, шунингдек, ислом маданияти анъаналарини таг-томири билан йўқ қилишга ва уларни Хитойда кўпчилик бўлган ханларга мажбуран ассимиляция қилишга уринмоқда.\nВашингтон бу кампанияни геноцид деб атаган, Пекин эса бу объектларни касбий таълим марказлари деб таърифлайди.\nБайден маъмурияти, шунингдек, Хитой уйғурларни кузатиб бориш учун сунъий интеллект ва ДНК кузатуви бўйича янги технологияларни такомиллаштираётган Шинжондаги кузатувлар учун бир қатор санкциялар жорий қилган.\nАҚШ молия вазирлигининг санкцияларига учраган компаниялар орасида дунёдаги энг йирик маиший дронлар ишлаб чиқарувчи SZ DJI Technology ҳам бор.\nШунингдек, телефонлардаги файлларни кузатувчи мобил иловани ишлаб чиққан Xiamen Meiya Pico Information, уйғурлар ва тибетликлар юзларини аниқлаш тизимини ишлаб чиқиб, такомиллаштириш мақсадида уни Зимбабве ишга туширган Cloudwalk Technology компаниялари ҳам санкциялар остига тушган.\n«Бу саккиз компания ХХРдаги этник ва диний озчиликлар, асосан Шинжондаги мусулмон уйғурларни кузатиш ва назорат қилишни фаол қўллаб-қувватлайди», деб айтган АҚШ давлат котиби Энтони Блинкен Хитой халқ республикасини назарда тутиб.\n17 декабр куни Пекин бунга «қатъиян қарши» эканлиги ва Хитой компанияларини ҳимоя қилиш учун «барча зарур чораларни» кўришини айтди.\n«Ал-Азҳар» университетининг шариат ва фиқҳ профессори, шайх Наиф Абд Раббунинг айтишича, Хитойдаги мусулмонлар ҳуқуқларини поймол қилгани учун АҚШнинг Хитой ҳукуматига нисбатан санкциялари «муносиб инсонпарварлик позицияси» ҳисобланади.\nСанкциялар «бошқа мамлакатлар ҳам шундай чора кўриши ва Хитой ҳукуматининг ушбу қатламга нисбатан ирқий зўравонлигини тўхтатиш учун унга босим ўтказишда самарали восита бўлади».\nХитой расмийларининг санкциялар сиёсий сабабларга эга эканлиги ҳақидаги даъволари «ёлғон ва ўринсиз», дейди у. «Чунки фактлар бу ҳуқуқбузарликларни тасдиқлайди ва уларнинг кўпчилиги ҳужжатлаштирилган.»\nАҚШнинг Хитойни мусулмонлар ҳуқуқларини поймол қилгани учун жазолаш қарори АҚШнинг диний эркинликни тан олишидан келиб чиқади, деб айтган Саудия Арабистони ал-Аҳса вилоятидаги шиа уламоси шайх Ҳошим ал-Мужҳид.\nҚўшма Штатлар этник, ирқий ёки диний мансубликдан қатъи назар, исломий мамлакатлар билан ўзаро ҳурматга асосланган яқин алоқаларга эга ва улар билан хавфсизликдан тортиб, иқтисодий соҳаларгача стратегик ҳамкорлик олиб боради, деб айтган у.\nМусулмонлар ҳуқуқлари топталишини тўхтатишда дунё бўйлаб имомлар самарали ва муҳим восита сифатида хизмат қилишлари мумкин, деб айтган ал-Мужҳид.\n«Бу нафақат араб, Яқин Шарқ ва Форс кўрфази мамлакатларига, балки эътиқод ва дин эркинлигини таъминловчи ва қўллаб-қувватловчи Европа давлатларига ҳам тааллуқли.»\n«Жамоавий позиция Хитой мусулмонларининг камситилиши, ҳибсга олиниши ва мажбурий стерилизация қилинишини тўхтатилишида Хитойга нисбатан муҳим ва самарали таъсир кўрсатади.»\n«Ал-Азҳар» университети битирувчиси, Баҳрайн пойтахти Манамадаги Ҳудайбия масжиди имоми шайх Абдуллоҳ ал-Ҳусайний санкциялар «араб, ислом ва ҳатто Европа мамлакатлари ҳам шундай чора кўриши учун туртки бўлишига» умид қилишини айтган.\n«Дунёдаги ҳеч қайси диний озчилик уларга нисбатан олиб борилаётган адолатсизликка халқаро аралашувсиз барҳам бера олмайди», дейди у.\n«Мусулмонлар кўп мамлакатлар ва жамиятларга интеграциялашиб, айниқса Европа мамлакатларида нуфузли етакчи ўринларни эгаллаган», дейди у.\n«Шу тариқа Хитой мусулмонлари ҳуқуқларини ҳимоялаш уларнинг ҳуқуқлари поймол бўлишини тўхтатишда заруратга, улар чекаётган азиятни енгиллатиш, уларга Хитойнинг бошқа фуқаролари каби барқарор ҳаётни таъминлашда асосий омилга айланди», дейди у.\n«Ислом мамлакатлари ва аҳолисининг аксари мусулмонлардан иборат юртлар Хитойдаги мусулмонлар учун қилиниши керак бўлган ишни қилмаганлар», дейди ал-Ҳусайний.\n«Эҳтимол, бу сиёсий-иқтисодий ҳисоб-китоблар ва икки томонлама келишувлар билан боғлиқдир, аммо жамоавий позиция доирасида озчилик ҳуқуқларини ҳимоя қилиб, бу мамлакатлар манфаатларини хавф остига қўймаган ҳолда ушбу тўсиқларни бартараф этиш мумкин.»\nАраб ва ислом ташкилотлари ҳаммани қониқтирадиган ва хитойлик мусулмонларга нормал яшаш шароитини таъминлайдиган ечимларни таклиф қилиши мумкин, дейди у.\nСи Хитойнинг мусулмонларга қарши содир этган мудҳиш жиноятлари учун шахсан жавобгар деб топилди\nХХР раиси Си Цзинпин Шинжондаги мусулмон уйғур озчилигининг «катта қисмини йўқ қилишга қаратилган» сиёсатга раҳбарлик қилмоқда, деб хулоса қилган 9 нафар юрист ва инсон ҳуқуқлари мутахассисларидан иборат комиссия.\nХитой Эроннинг кўчмас мулк бозорига кирар экан, режимга алоқадор субъектлар фойда олишни кўзламоқда\nЭрон етакчиси Али Ҳоманаий идорасининг бевосита бошқарувидаги учта муассаса Хитой томонидан молиялаштириладиган йирик қурилиш ишларини бажаради.


Чоп этилган 17.08.2021 21.10.2021 МуаллифZiyouz.uz\nКўплар Усмон Юсуповнинг миллати ва ижтимоий келиб чиқиши билан қизиқишади. Унинг онаси Ойнисо опа — ўзбек, тошлоқлик ҳунарманд-тўқувчининг қизи бўлган. Отаси Юсуф ака эса — тожик, Каптархонадаги вақф ерда батраклик қилган. Усмон Юсупов 1900 йилда туғилган. Ота-онаси фарзандимиз халифа Усмондай давоми…\nРукнларМустақиллик матбуоти, ТарихТегларАкмал Икромов, Амин Ниёзов, Берия, Нуриддин Муҳитдинов, Пиржон Сеитов, Сталин, Султон Сегизбоев, Усмон Носир, Усмон Юсупов, Ўзбекистон Компартияси, Файзулла Хўжаев, Хрушчев, Шароф Рашидов\nАзим Суюн. Ўзлик (1991)\nЧоп этилган 09.01.2019 21.10.2021 МуаллифZiyouz.uz\nРукнларМустақиллик матбуотиТегларАзим Суюн, Туркия сафари


Ўлмас Умарбеков. Совға (ҳикоя) | www.ziyouz.uz\nБош саҳифа Ўзбек насри онлайн антологиясиЎлмас Умарбеков (1934-1994)Ўлмас Умарбеков. Совға (ҳикоя)\nЎлмас Умарбеков. Совға (ҳикоя)\n— Тайёрман, болам. Ёз! — деди Шаҳодат хола. — Лекин нимадан бошлашни билмай, ўйланиб қолди. У сира ўғлига хат ёзмаган эди. Эрига ёзар эди. Раҳматли Раҳмонқул ака арабча ўқишни биларди. Иннайкейин, унинг ёзувини яхши кўрарди. «Шаҳодат, зерзабарини хўп келтирасан-да. Пулемётдай ўқийман хатингни!» — дерди ҳар ёзганида.\n— Сизга пул келди, пул! — деди почтальон оғзининг таноби қочиб.\n— Қанақа пул бўларди? Қоғоз пул-да! — деди почтальон. — Нахт ўн беш сўм! Ўғлингиз юборибди.\n— Э, хола! — почтальоннинг жаҳли чиқди. — Хатни нима қиласиз? Пул юборибди, бўлди-да. Ночор одам пул юборадими! Пул сўрайди. Хўш, ҳозир оласизми? Ё эртага почтахонадан оласизми?\nШаҳодат хола ўйланиб қолди. Нима қилиш керак? Ҳозир олиб қолса, ҳеч ким билмайди. Билса яхши бўларди. Айниқса, Қумри отин билан Аълобуш билса яхши бўларди. Гўё иккаловининг фарзанди фарзанду бошқаларники фарзанд эмас. Боладан гап очилдими, тамом, бири бирига гап бермай эртани кеч қилишади, кечни эрта. «Холпошшам тушмагур… бало-да, бало!..» деб отин бошласа, билгинки, кетидан Аълобуш туради: «Собиржонимни айтмайсизми, тасаддуқ!» «Тасаддуқ» демай кет иккаловинг ҳам!\n— Ўзим ҳам шундай дерсиз, деб турувдим, — почтальон тиржайди. — Бутун қишлоқ билсин, дейсиз-да! Дуруст, дуруст. Аълобуш кеннойим ҳам ҳеч уйда олмайдилар, бориб оладилар.\nЭртасига эрталаб Шаҳодат хола янги кавуш-маҳсисини, Қумри отин билан бирга ўзоқ йили тиктирган қора духоба камзулини кийиб кўчага чиқди. Ҳали эрта эди. Ҳеч ким йўқ. Фақат муюлишда раис шофёрининг эшигини тақиллатиб турарди. «Ичибди-да яна, — хаёлидан ўтказди Шаҳодат хола. — Раис энди еб қўяди». Шу пайт димоғига гуп этиб иссиқ ноннинг ҳиди урилди. Осмонга қаради. Аълобушнинг мўрисидан тутун чиқиб турарди. Шаҳодат хола шу ёққа юрди.\n— Шундоғ денг, вой, умрингдан барака топкурэй. — Қумри отин қўлини ёзиб дуо қилди. — Мартабаси баланд бўлсин, топгани тугаллик билан ўтсин. Омин! Шундоқ денг?\n— Йўғ-а, хола, йўқ, — деди Қоравой айбдор оҳангда. — Мен ҳам тушунолмай қолдим. У ёқ-бу ёққа кетиб қолган бўлса керак-да… — У шундай деди-ю, яхши баҳона топгандай, шу гапга маҳкам ёпишиб олди. — Ҳа, у ёқ-бу ёққа кетган!! Инженер деган гап ҳозир жуда зарур гап, хола. Инженер ҳамма ёқда керак. Бирон ёққа жўнатишган. Келиб қолади. Мана кўрасиз, ё хат келади, ё ўзи келиб қолади.\n— Хола, мени мактабимдан юборишди, йўқ… ўзим келдим. Анақа… — Валижон тутилиб қолди.\n— Биласизми, яқинда… Саккизинчи Март, — деди Валижон ўйланиб-ўйланиб. — Шунга… шунга совға қилмоқчийдик. Мен. Аннақа… қанақа совға қилишимни билмайман.\n— Тинчлик, тасаддуқ, тинчлик!… — у кулгидан ўзини тўхтатолмай зўрға гапирарди: — Малдалини тушмагур кийимлик эмас экан, тасаддуқ, ейдиган нарса экан, ейдиган! Нима экан, деб сабрим чидамай пўштада очдим. Бундоқ қарасам малдалин! Олинг, мазасини кўринг, тасаддуқ.\n— Ҳа, ҳа, ўғлингиздан.. Адҳамдан… — деди Қоравой хатдан кўзини ўзмай.\n— Ҳозир… мана… эшитинг, — Қоравой Шаҳодат холага бир қараб қўйди-да, ўқий бошлади. — «Ассалому алайкум, ойижон. Сизни соғинтириб қўйганим учун мени кечиринг. Узоққа кетиб қолувдим. Ойижон, сизни жуда соғиндим. Аҳволларингиз тузукми? Хатингизни олиб жуда хурсанд бўлдим. Ўзннгизни уринтирманг. Менинг ишларим яхши. Яқинда учрашиб қоламиз.\n← Аввалги Аввалги Ўлмас Умарбеков. Баҳор (ҳикоя)\nКейинги → Кейинги: Ўлмас Умарбеков. Муҳаббат қўшиғи (ҳикоя)


Миллий ўзбек таомларини тақдим этувчи ресторан АҚШда кучли ўнталикка кирди\n21 Yanvar 23:23 Жамият\nАҚШ миллий таомлар РЕСТОРАН ТОП-10 ЎЗБЕК\nТеннесси штатининг Нешвилл шаҳрида жойлашган Osh Restaurant & Grill миллий ўзбек таомларини таклиф қилувчи ресторан Yelp халқаро тавсиянома хизматларидан бири бўйича 2022-йилда Америка Қўшма Штатларидаги энг яхши ТОП-10 таликка кирди.\nРесторанни 2020-йил декабр ойида ўзбекистонлик Шейн Шамансуров очган. Меҳмонлар орасида энг машҳур таомлардан бири бу палов бўлиб, улар кўпинча қўзичоқ манти ва кабоб, самса буюртма қилишади.\nКенг меню шунингдек, грилда пиширилган таомларнинг кенг танловини ўз ичига олади. Кўпгина таомлар гўштдан тайёрланган бўлса-да, сиз вегетариан вариантлари билан денгиз маҳсулотларини ҳам топишингиз мумкин, масалан, палов ва салат билан вегетариан кабоб.\nШамансуровнинг сўзларига кўра, рестораннинг очилиши таваккал қадам бўлган, чунки ўша пайтда мамлакатда пандемия авж олган ва кўплаб танишлар уни бу қарордан қайтарган. Бироқ ҳаммаси жойида бўлди ва ўзбек ошхонасини ҳали татиб кўрмаган ташриф буюрувчиларнинг 90% муассасага биринчи ташрифидан сўнг унинг доимий мижозларига айланишди.\nМижозларнинг яна бир диққатга сазовор жойи – ҳақиқий идишдаги чой ва сариёғли чойнак.


Ўзбекистон Хитой билан дўстлигини ҳуқуқий асослади\nШайбон Ўзбекистон Хитой билан ўзаро дўстлик ва ҳамкорликнинг шериклик муносабатлари тўғрисидаги шартномани ратификация қилди. Бу ҳақда “Жаҳон” ахборот агентлиги хабар тарқатди.\nХабарда таъкидланишича, мазкур шартноманинг ратификация қилиниши икки давлат ўртасидаги муносабатларни сифат жиҳатдан янги поғонага кўтаради ва уларда яшовчи халқларнинг фаровонлиги йўлидаги ўзаро манфаатли ҳамкорликни янада фаоллаштиради.\nТарихшунос олим Гога Ҳидоятов “Озодлик” мухбири билан мазкур шартнома хусусидаги суҳбатда Ўзбекистоннинг Хитой билан алоқалари ўта муҳим ва зарур эканини, бунда Ўзбекистон учун муҳим имкониятлар очилишини билдирди.\n“Ҳукуматимизнинг асосий вазифаси Хитой сармояларини юртимизга жалб этишдир. Чунки Хитой иқтисодий жиҳатдан жуда ривожланди”, - деди Г.Ҳидоятов.\nСиёсатшунос Тошпўлат Йўлдошев ҳам Хитой-Ўзбекистон алоқалари ҳар икки давлат учун муҳим эканини таъкидлади. Унинг айтишича, ҳозир Ўзбекистон бу давлат билан сиёсий алоқаларни мустаҳкамлаш, Россия ва Хитой кўмагида халқаро нуфузини кўтаришга уриняпти. Хитой ҳам Шанхай ҳамкорлик ташкилоти орқали Ўзбекистондаги иқтисодий ва сиёсий мавқеини мустаҳкамлашга ҳаракат қиляпти.\nСўнгги вақтларда Россия, Хитой ва АҚШнинг Марказий Осиёга геосиёсий жиҳатдан алоҳида қизиқиш билдираётгани сир эмас. Шу ўринда, Ўзбекистоннинг Хитой билан алоқалари яхшиланиши Россия ва АҚШ манфаатларига қанчалик мос келади, деган савол туғилади.\nГ.Ҳидоятовнинг фикрича, бу ҳолат Россия билан Хитой ўртасидаги муносабатларга салбий таъсир этмайди.\n“Америка масаласида у қадар қайғурмаслик мақсадга мувофиқ, деб ўйлайман. Мен аввалдан Ўзбекистон-Америка дўстлигига ишонмаганман. АҚШ сиёсатидаги дўстлик ва ҳамкорлик пуч гаплар. АҚШ ҳеч қачон ҳақиқий дўст бўлмайди. Унинг ўз манфаатлари бор. Шу манфаатларга қараб АҚШ дўст ёки душман бўлиши мумкин”, - деди Г.Ҳидоятов.\nТ.Йўлдошев ҳам Хитой-Ўзбекистон алоқалари кенгайиши Россияда салбий кайфият уйғотмаслиги, чунки ҳозир расмий Москва билан Пекин ўртасида жуда яқин муносабат юзага келганини таъкидлади. У эътирофича, Ўзбекистоннинг АҚШ билан эмас, аксинча Россия билан алоқалари унчалик пухта эмас. Ўзбекистон-Россия муносабатлари юксалиш истиқболига эга. Бироқ бу алоқаларнинг келажаги порлоқ, дейиш қийин. Чунки Россия ҳозир фақат Ислом Каримов тузумини қўллаб-қувватлаяпти. Ўзбекистон халқи эса иккинчи даражали омил бўлиб қолмоқда.\nЎзбекистон билан Хитой ўртасидаги ўзаро дўстлик ва ҳамкорликнинг шериклик муносабатлари тўғрисидаги шартномада айнан қайси соҳалардаги алоқаларга алоҳида эътибор берилиши белгилангани номаълумлигича қолмоқда.


Хожа Абду Дарун мақбараси\nБош сахифа - Диққтатга сазовор жойлар - Самарқанднинг диққатга сазавор жойлари - Хожа Абду Дарун мақбараси\nXII аср, XV асрнинг биринчи ярми. Самарқанд қалъа деворининг шарқий томонида (дарун – ичкари) жойлашган қадимги зиёратгоҳ. Марказида энг йирик бино – хонақоҳ (XV аср) кўзга ташланади. Унинг пештоқи, гумбази ва деворининг безаклари Улуғбек даври меъморлиги маҳсули эканидан дарак беради. Хонақоҳнинг ичида IX асрда яшаган авлиё, аллома Абду Маъзиддиннинг қабри бор. Хожа Абду Дарун падари бузрукворларининг номи Хожа Абдуқодир ас-Саид (Хожа Абду Берун) бўлиб, Самарқандда ҳокимлик қилган. Хожа Абду Дарунни Хожаи Кунж, деб ҳам атаганлар. Хожа 247 ҳижрий йилнинг зулқаъда ойида (мил.861 йил май ойи) вафот этган.\nАмир Темур мақбараси Гўри Амир мақбараси


Газета Норма маслахатчи / 2016 год / № 02 / Олий Мажлис Қонунчилик палатасида\nЎзбекистон Республикаси Олий Мажлиси Қонунчилик палатасида Соғлом она ва бола йилида фуқаролик жамияти институтлари тўғрисидаги қонунчиликни такомиллаштиришнинг долзарб масалаларига бағишланган анжуман бўлиб ўтди. Унда сенаторлар, депутатлар, ҳуқуқни муҳофаза қилувчи идоралар масъул ходимлари, фуқаролик жамияти институтлари вакиллари, олимлар ва экспертлар иштирок этди.\nОлий Мажлис Қонунчилик палатасининг Демократик институтлар, нодавлат ташкилотлар ва фуқароларнинг ўзини ўзи бошқариш органлари қўмитаси раиси А.Саидов ва бошқалар Президентимиз раҳнамолигида фуқаролик жамияти институтларини ривожлантириш, уларнинг мустақиллигини таъминлашга қаратилаётган юксак эътибор кучли фуқаролик жамияти барпо этишда муҳим омил бўлаётганини таъкидлади.\nКўрилаётган ҳуқуқий, ташкилий-иқтисодий, ижтимоий қўллаб-қувватлаш чора-тадбирлари натижасида фуқаролик жамияти институтлари барқарор ривожланиб бормоқда. Айни пайтда мамлакатимизда 8 300 дан зиёд ННТ фаолият кўрсатаётгани бунинг яққол далилидир.\nКучли фуқаролик жамиятини шакллантириш жараёнида давлатнинг айрим ваколатлари фуқаролик жамияти институтларига босқичма-босқич берилмоқда. Бу, ўз навбатида, нодавлат нотижорат ташкилотлари томонидан давлат ва унинг органлари устидан самарали жамоатчилик назоратини ўрнатишга имконият яратаётир.\nМамлакатимизда жамоатчилик назоратига конституциявий мақом берилган бўлиб, бу Конституциямизнинг 32-моддасида мустаҳкамлаб қўйилган. Мазкур моддага кўра, мамлакатимиз фуқаролари жамият ва давлат ишларини бошқаришда бевосита ҳамда ўз вакиллари орқали иштирок этиш ҳуқуқига эга. Бундай иштирок давлат органларининг фаолияти устидан жамоатчилик назоратини ривожлантириш ва такомиллаштириш йўли билан ҳам амалга оширилади. Ушбу конституциявий қоидани қонунларда акс эттириш, жамоатчилик назорати институтини янада такомиллаштириш борасида зарур чора-тадбирлар амалга оширилмоқда. Жумладан, «Парламент назорати тўғрисида»ги ва «Жамоатчилик назорати тўғрисида»ги қонунлар ишлаб чиқилмоқда.\nДавлатимиз раҳбари Ўзбекистон Республикаси Конституцияси қабул қилинганининг 23 йиллигига бағишланган тантанали маросимдаги маърузасида қонун ижодкорлиги фаолиятини прогноз қилиш ва режалаштириш бўйича самарали тизим яратиш масаласига алоҳида эътибор қаратди.\nМаълумки, ҳокимиятлар ўртасида ўзаро тийиб туриш ва манфаатлар мувозанати тизимининг самарали ишлашида парламент асосий роль ўйнайди. Бунда парламентнинг нафақат қонун ижодкорлиги фаолияти, балки назорат функцияси ҳам муҳим ўрин тутади. Чунончи, қонун қабул қилингандан сўнг унинг ижросини таъминлаш, хусусан, мансабдор шахсларнинг қонун билан белгиланган вазифаларини қай даражада бажараётгани устидан айнан жамоатчилик ва халқ вакиллари назоратини олиб бориш мақсадга мувофиқ.\nШу билан бирга, қонунларимизда белгиланган нормаларни амалиётда қандай қўллаш лозимлигини кўрсатиб берувчи ҳуқуқий механизмларни, қонуности ҳужжатларини, содда қилиб айтганда, қабул қилинган қонунларни амалга ошириш механизмларини аниқлаб берадиган ҳужжатларни ўз вақтида қабул қилиш талаб этилмоқда.


Искандер Шадиев Ўзбекистон қишки спорт турлари ассоциацияси раиси этиб сайланди – Uzbekistan Taekwondo WT Association\nИскандер Шадиев Ўзбекистон қишки спорт турлари ассоциацияси раиси этиб сайланди\nБугун Ўзбекистон Миллий олимпия қўмитасида Ўзбекистон қишки спорт турлари ассоциациясининг навбатдан ташқари ҳисобот-сайлов конференцияси бўлиб ўтди. Унда МОҚ раиси Рустам Шоабдураҳмонов, Жисмоний тарбия ва спорт вазирининг биринчи ўринбосари Равшан Ирматов, МОҚ ва қишки спорт турлари ассоциацияси мутасаддилари иштирок этишди.\nЙиғилишни МОҚ Бош котиби Ойбек Касимов олиб борди. Ойбек Омилович даставвал кун тартибига қўйилган масалаларни конференция делегатларига ўқиб эшиттирди. Унга кўра, Ассоциациянинг аввалги раҳбарияти ўз хоҳишига кўра тақдим қилган лавозимидан озод этилиш ҳақидаги аризасини кўриб чиқиш, ташкилотга янги раис ва унинг ўринбосарларини сайлаш, Ижроқўм аъзоларини шакллантириб олиш кун тартибидан ўрин олган асосий масалалар эди.\nКонференцияни Рустам Шоабдураҳмонов очиб берди.\n“Олдимизда масъулиятли йил кутиб турибди. Токио-2020 Олимпия ва Паралимпия ўйинларига катта тайёргарлик кўрмоқдамиз. Ниятимиз – Токио Олимпиадаси белгиланган муддатда ўтказилиб, унда спортчиларимиз ўз ғалабалари билан халқимиз ва Президентимизни хурсанд қилишсин. Очиғини айтганда, қишки спорт турларида сўнгги йилларда эътироф этишга арзигулик натижаларга эриша олмадик. Президентимиз ташаббуслари билан Тошкент вилоятида “Амирсой” йирик тоғ-чанғи комплекси, пойтахтимизда “Ҳумо арена” кўптармоқли муз саройи фойдаланишга топширилди. Ишонамизки, бундай бунёдкорлик ишлари қишки спорт турларининг ривожланишига улкан туртки бўлади”, – деди МОҚ раиси.\nЙиғилиш давомида Ойбек Касимов шу пайтгача Ўзбекистон қишки спорт турлари ассоциацияси раиси лавозимида ишлаб келган Ҳаким Раҳимович Тўлагановнинг хизматлари учун спорт жамоатчилиги номидан ташаккур билдирди. Ўз навбатида, конференция делегатлари Ҳаким Тўлагановнинг ўз хоҳишига кўра лавозимидан озод қилиш ҳақидаги аризасини бир овоздан қаноатлантиришди. Шундан сўнг унинг ўрнига МОҚ раиси маслаҳатчиси, Ўзбекистон хоккей федерацияси раиси ўринбосари Искандер Касимович Шадиев номзоди таклиф этилди. Номзод йиғилиш иштирокчилари томонидан бир овоздан маъқулланди ва Искандер Шадиев Ўзбекистон қишки спорт турлари ассоциацияси раиси этиб сайланди.\n“Барчага мени қўллаб-қувватлашгани ва ишонч билдиришгани учун ташаккур айтиб қоламан. Келажакда муҳтарам Президентимизнинг ишончларини оқлашга, юртимизда қишки спорт турлари ривожини янги босқичга олиб чиқишга ваъда берамиз. Бу йўлда Жисмоний тарбия ва спорт вазирлиги, Миллий олимпия қўмитаси билан ҳамкорликда бир жамоа бўлиб ишлаймиз”, – деди Искандер Шадиев.\nШундан сўнг МОҚ раиси ўринбосари Сакен Полатов, Ўзбекистон гимнастика федерацияси раиси вазифасини бажарувчи Руслан Мустаев, Ўзбекистон хоккей федерациясининг Ижрочи директори Элбек Маҳмудов ва бошқа бир қатор мутахассислар Искандар Шадиев ҳақида ўзларининг илиқ фикрларини билдириб ўтишди.\nЙиғилиш давомида МОҚ раиси маслаҳатчиси Шерзод Асатуллаев ва “Амирсой” тоғ-чанғи комплекси директорлар кенгаши раиси Равшан Убайдуллаев Ассоциация раиси ўринбосарлари сифатида сайланган бўлсалар, бунгача фаолият олиб борган Евгений Рохин ушбу лавозимга қайта сайланди. Шунингдек, келгуси ҳисобот-сайлов конференциясигача Шерзод Асатуллаев Ассоциация Бош котиби вазифасини бажарувчи сифатида фаолият олиб борадиган бўлди. Шунинг билан, Ўзбекистон қишки спорт турлари ассоциациясининг навбатдан ташқари ҳисобот-сайлов конференцияси ўз ишини якунлади.\nOldingi xabarРеспублика Олимпия захиралари мактаб интернати замонавий қиёфа очмоқда\nKeyingi maqola“Ханчжоу-2020” елканли спорт маркази барпо этилиши ниҳоясига етмоқда


O'zingizni qanchalik aqilli deb o'ylaysiz?\nЎЗИНГИЗНИ ҚАНЧАЛИК АҚЛЛИ ДЕБ ЎЙЛАЙСИЗ?\nБиласизми, сиз ўзингизни қанчалик ақлли деб ўйлайсиз? Ўртасидан анча баландроқга нуқта қўйдингиз. Хар бир инсон ўзини шу даражада ақлли деб хисоблайди. Бирор инсон билан гаплашганингизда у ўзини шу даражада ақлли деб хисоблашини унутмаслигингиз керак. Хар бир мулоқот бир жангдир. Мулоқотда инсон бошқа бир инсонни таниш орқали ўзини англайди. Ўзини мулоқот жараёнида солиштириш орқали англаб етади. Хар бир берган саволингиз тагида сиз эшитмоқчи бўлган жавоб ётади. Сизга ёқмаган жавоб эшитганингиз, аслида, нотўғри савол берганингиз оқибатидир. Бу психологик жангда ғолиб ҳам, мағлуб бўлган инсон ҳам йўқ. Ёки иккаласи ҳам мағлубиятга дучор бўлишади, ёки иккаласи ҳам бир-бирига бўлган муносабатдан қониқиш ҳосил қилиб, зафар қучишади.\nСизнинг ғолиблигингиз аслида сиз билан мулоқотга киришган инсоннинг зафари экан. Ҳеч қачон бирор инсонни тарбиялаб бўлмайди, инсон етти ёшгача ўз тарбиясини олиб бўлади. Етти ёшдан кейинги тарбия қайта тарбия хисобланади. Қайта тарбиялаш фақатгина ўзини-ўзи англаш билан амалга оширилади. Сиз ота-она сифатида, устоз сифатида, дўст сифатида мулоқотдошингизни (фарзанд, ота-она, ака-опа, дўст-ёр, ходим) сизга солиштириши оқибатида ўзини англашига ёрдам берасиз холос. Фарзандингизга тарбия берманг, унга ўзини англатинг. Хар бир одам битта инсонни тарбиялай олади, бу унинг ўзидир. Сизни тарбиялайдиган битта инсон бор, бу сизнинг ўзингизсиз. Тарбиялаш воситаси юмшоқлик, тарбия учун мақсад мустахкамлик, ва тарбия йўли донолик бўлмоғи лозим. Мулоқотдошингиз билан келишув, бу бир йўлда эканлигингиздан далолат беради.\nАйтайлик, мулоқотдошингиз сизни жарга улоқтирди, сувга итариб юборди, ёмғирда бошпанасиз жойда куттирди ва сиз бу холатга аввало бўйсунасиз. Жарга қулаётганингизда нима бўлишини бир тасаввур қилиб кўринг-да. Худди шундек, сизга “йўқ” дейишларини жарга қулашдек қабул қиласиз. Эсингиздами, сизга истаган ишга бошқа одамни қабул қилишганларида? Эсингиздами, сиз берган мақолани қайтариб қўлингизга тутқазишганида? Эсингиздами, сизнинг фарзандингиз сиз айтган йўлга кўнмаганида? Худди бир пақир совуқ сувни устингизга сочиб юборишгандек бўлган эди.\nАввало, мулоқотдошингизнинг гапига кўнинг. Эшиган биринчи жумлага “хўп” денг. Хали бу жумланинг мазмун-моҳиятини англамаган бўлишингиз мумкин, аммо, “хўп” дейишингиз жарликдан сизни қутқаради. Ўз фикрингизни айтишингизга вақтингиз етарли, аммо, жарга қуласангиз сиз мажрух бўласиз. Худди шунингдек, мулоқотда жанжалга киришмаслик психологик жонингизни асрай олиш демакдир.\n“Сиз хақсиз!”, “Албатта, сиз айтганиниздек...”, “Рости хам шу!”, “Тўппа тўғри!” деб психологик жангдан воз кечинг. Энди уни кўндириш, уни ўз психологик жонидан кечдириш билан баробардир.\nМулоқотдаги жангда туртки, шапалоқ, калтак, босимдан кетиш сизни оғриқли жарохатлардан асрайди. Жарга қулаб, сувга чўкишингизнинг олдини олаmz!\nJoyladi: (Alhamdulillah) | Vaqti: 9 Iyul 2018, 22:38 | O`qilgan: 344 | Izohlar (0)


Бразилияда ҳеч қандай аломатсиз коронавирусга чалинган бемор аниқланди | Qalampir.uz\nБразилияда ҳеч қандай аломатсиз коронавирусга чалинган бемор аниқланди\nОлам\t06 Март 10:46 4154\nХитой дунё бўйлаб коронавирусни “тарқатгани” учун узр сўрайдими?\nБразилияда 13 ёшли мактаб ўқувчисига коронавирус ташхиси қўйилди. Қизиқ томони шундаки, унда ҳеч қандай касаллик аломатлари бўлмаган.\nШифокорлар қизни текширувдан ўтказган. Чунки у Италияда бўлган, у ерда эса инфекция юқиш хавфи юқори. Маълум бўлишича, баланд иситма ва нафас олиш касалликларининг бошқа аломатлари бўлмаса ҳам, у COVID-2019 билан касалланган.\nБразилия Соғлиқни сақлаш вазирлиги дастлаб ёш беморни симптомлар йўқлиги сабабли расмий равишда коронавирус билан зарарланганлар рўйхатига киритишни рад этган. Расмийлар бу қарорни матбуот ва ижтимоий тармоқларда танқид қилишган, шундан сўнг мактаб ўқувчиси бу рўйхатга киритилган.\nСўнгги маълумотларга кўра, айни пайтда Бразилияда тўрт киши коронавирус билан касалланган.\n02 Апрель 13:06 36261\n01 Апрель 18:36 33033\n02 Апрель 16:25 29314\n01 Апрель 09:49 26205


Болаларга беринг дунёни! | Ўзбекистон Халқ демократик партияси\n2020-06-01 17:06:32 814\nБола бу дунё, бола бу ҳаёт мазмуни, у билан оиламиз гўзал, қалбимизнинг ажралмас қисми. Боланинг битта табассуми орқали инсонлар қалбида ҳаётга, яшашга бўлган қизиқишни уйғотадилар. Кўзларида эзгулик ва меҳр қалқиб турган болажон мусаффо осмонда эркин парвоз этаётган қалдирғоч мисоли. Фарзанд камолоти, унинг таълим олиши, комил инсон бўлиб вояга етиши мамлакат келажаги, унинг тараққиёти билан бевосита боғлиқ. Юртимизда ёш авлодга хатто, туғилгандан бошлаб эътибор қаратилаётгани бежиз эмас. Аслида ўсиб келаётган ёш авлодни ҳимоя қилиш замирида ҳаётни, унинг давомийлигини асраб-авайлаш моҳияти ётади. Улар тўғрисидаги ҳар қандай ғамхўрлик эса юрт равнақи учун қўйилаётган мустаҳкам пойдевор демакдир.\nХалқимизга хос маънавий қадриятлардан бири ҳам болажонликдир. Ҳаммамиз, фарзандимизни кўз қорачиғидек авайлаб-асраб камолга етказамиз, болам деб яшайдиган халқимиз. Дуога қўл очганимизда ҳам фарзандларимизни камолини кўриб юришимизни яратгандан сўраймиз. Ахир, ота-она учун фарзанд камолини кўришдек бахт бўлмаса керак.\nМамлакатимизда аҳолисининг 40 фоизини болалар ташкил этади. Уларнинг жисмоний, интеллектуал ва маънавий ривожланиши учун қулай ва энг яхши шароит яратиш, шунингдек, кўп болали оилаларни, етим болаларни ва оила муҳитидан маҳрум бўлган болаларни ҳар томонлама қўллаб-қувватлаб келинмоқда.\nБолаларнинг ҳуқуқлари ва қонуний манфаатларини таъминлашнинг ҳуқуқий асоси ҳам яратилган. Жумладан, Асосий Қонунимизнинг 64- моддасида ота-оналар ўз фарзандларини вояга етгунларига қадар боқиш ва тарбиялашга мажбур эканлиги белгиланган. Давлат эса етим болаларни ва ота-оналарининг васийлигидан маҳрум бўлган болаларни боқиш, тарбиялаш ва ўқитиш ишларини ўз зиммасига олган. Бундай конституциявий нормалар мамлакатимизда ҳеч бир бола эътибор, меҳру муҳаббатдан четда қолмаганининг ёрқин намоёнидир. Соҳага доир қатор халқаро ҳужжатлар қабул қилиниши, тегишли қонунчилик ҳужжатларининг кучга кириши асосида мазкур ҳуқуқий тамойиллар янада такомиллаштирилди. Шунингдек, Бирлашган Миллатлар Ташкилотининг Бола ҳуқуқлари тўғрисидаги конвенцияси талабларига риоя этилишини таъминлашда кенг кўламли ишлар амалга оширилмоқда.\nБугунги кунда юртимизда болаларни ижтимоий, иқтисодий ва маънавий жиҳатдан ҳимоя қилиш каби ҳуқуқларига оид юздан ортиқ қонунлар қабул қилинди, қирққа яқин халқаро ҳужжатнинг иштирокчисидир. Мамлакатимиз мустақилликка эришганидан кейин ратификация қилган энг биринчи халқаро-ҳуқуқий ҳужжатлардан бири БМТнинг Бола ҳуқуқлари тўғрисидаги Конвенцияси бўлди. Оналик ва болаликни қўллаб-қувватлаш, болаларнинг маънавий ва жисмоний ривожланиши учун шарт-шароитлар яратиш, Конвенция талабларига риоя этилишини таъминлаш соҳасида ҳам мамлакатимизда кенг қамровли ишлар амалга оширилмоқда.\n2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида белгиланган вазифаларни амалга ошириш мақсадида Президентимиз Шавкат Мирзиёев 2019 йил 11 февралда «Етим болалар ва ота-онасининг қарамоғидан маҳрум бўлган болаларни ижтимоий ҳимоя қилишни кучайтиришга оид қўшимча чора-тадбирлар тўғрисида»ги ва 22 апрелда «Бола ҳуқуқлари кафолатларини янада кучайтиришга оид қўшимча чора-тадбирлар тўғрисида»ги Қарорлари қабул қилинди. Мазкур ҳужжатлар юртимизда яшаётган ҳар бир инсоннинг қалбида меҳр-оқибат ва инсонийлик туйғусини янада кучайтиради. Уларда болаларнинг рўйхатда туриш жойи ва фуқаролигидан қатъи назар, уларга барча ижтимоий хизматлар кўрсатилиши, уларнинг давлат органларига бевосита мурожаатларини тўлиқ кўриб чиқиш кафолатланиши ва бола тўлиқ муомала лаёқатига эга эмаслиги важлари билан бу турдаги мурожаатларни кўрмасдан қолдиришга йўл қўйилмаслиги белгиланган.\nТаъкидлаш жоизки, Олий Мажлиснинг Инсон ҳуқуқлари бўйича вакилининг ўринбосари-Бола ҳуқуқлари бўйича вакил лавозими жорий этилиб, фақат болалар ҳуқуқларини таъминлашга кўмаклашувчи сектор тузилиши болаларнинг ҳуқуқлари ҳимояси кучайишига кенг имконият яратади. Ушбу вакил асосий вазифаси бола ҳуқуқлари, эркинликлари ва қонуний манфаатларини давлат томонидан ҳимоя қилиш кафолатларини таъминлаш, ҳимоя қилиш механизмини такомиллаштириш, болалар ва уларнинг қонуний вакиллари орасида тушунтириш ишларини олиб бориш, давлат ҳокимияти органлари, маҳаллий ҳокимият органлари, жамоатчилик ва бошқа нодавлат нотижорат ташкилотлари фаолиятига кўмаклашади.\nЮртимизда амалга оширилаётган «Соғлом она — соғлом бола» Миллий дастурининг ижросини таъминлаш мақсадида ҳудудларда замонавий тиббиёт муассасалари тармоғи, шу жумладан, республика ихтисослаштирилган педиатрия, акушерлик ва гинекология илмий-амалий марказлари, перинатал ва скрининг марказлари, туғруқхона мажмуалари, кўп тармоқли ҳудудий болалар тиббиёт марказлари ташкил этилди. Биргина мисол, яқиндаги Пойтахтимизнинг Яшнобод туманидаги Болалар миллий тиббиёт маркази барпо этилиши, болаларнинг саломатлиги учун муҳим аҳамиятга эга.\nМуҳтарам Юртбошимиз марказга ташрифи чоғида, унинг миллий бойлигимиз эъканлигини эътироф этиб, бу ерда болаларни малакали даволаш билан бирга замонавий телемедицина технологиялари асосида мамлакатимиз ҳудудларида ҳам юқори сифатли тиббий хизматларни ташкиллаштириш кераклигини таъкидлади. Очиғини айтиш керак, бундан бир неча йиллар аввал болалар медицинаси йўналишида инновацион тиббиёт марказлари барпо этилиши тасаввур ҳам қилиш қийин эди.\nЭртамиз эгаларига кўрсатилаётган бундай эътибор келажакда уларнинг Ватанига садоқатли, жисмонан ва маънан баркамол бўлиб етишишида муҳим омил ҳисобланади. Зеро, фарзандлари билимли ва интелектуал салоҳияти юқори бўлган давлат қудрати, юксалиб бораверади.\nФуқароларнинг соғлиғини сақлаш масалалари қўмитаси аъзоси.